Návrh NARIADENIE EURÓPSKEHO PARLAMENTU A RADY, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu a ktorým sa menia smernice Rady 98/56/ES, 2000/29/ES a 2008/90/ES, nariadenia (ES) č. 178/2002, (ES) č. 882/2004 a (ES) č. 396/2005, smernica 2009/128/ES a nariadenie (ES) č. 1107/2009 a zrušujú rozhodnutia Rady 66/399/EHS, 76/894/EHS a 2009/470/ES /* COM/2013/0327 final - 2013/0169 (COD) */





DÔVODOVÁ SPRÁVA 1. KONTEXT NÁVRHU · Všeobecný kontext Európska komisia 29. júna 2011 predložila svoj návrh viacročného finančného rámca na roky 2014 – 2020[1], ktorý bol zmenený 6. júla 2012[2]. Berúc do úvahy závery Európskej rady zo 7. – 8. februára 2013, Komisia navrhuje výdavky v súvislosti s potravinami a krmivami počas celého obdobia rokov 2014 – 2020 v maximálnej výške 1 891,936 mil. EUR. Cieľom tohto nariadenia je modernizovať finančné ustanovenia pre túto oblasť. V súčasnosti je hlavným finančným právnym rámcom používaným na financovanie týchto oblastí rozhodnutie Rady 2009/470/ES pre veterinárne eradikačné programy a veterinárne núdzové opatrenia, smernica Rady 2000/29/ES pre opatrenia v oblasti zdravia rastlín a nariadenie Európskeho parlamentu a Rady (ES) č. 882/2004 pre finančné opatrenia týkajúce sa úradných kontrol. Ďalšie osobitné finančné ustanovenia existujú v nariadení (ES) č. 396/2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu, v nariadení (ES) č. 1107/2009 o uvádzaní prípravkov na ochranu rastlín na trh, v smernici 2009/128/ES, ktorou sa ustanovuje rámec pre činnosť Spoločenstva na dosiahnutie trvalo udržateľného používania pesticídov, a tiež v mnohých ďalších smerniciach Rady týkajúcich sa zdravia zvierat a rastlín. Tento rozkúskovaný rámec nie je v súlade s niektorými ustanoveniami nariadenia o rozpočtových pravidlách a je pomerne zložitý. Vyvinul sa postupom času a mal by sa zracionalizovať. Nastala príležitosť nahradiť súčasné finančné ustanovenia nachádzajúce sa v mnohých právnych základoch jedným, jasným a moderným finančným rámcom, ktorým sa optimalizuje vykonávanie a fungovanie finančného hospodárenia s výdavkami v oblasti potravín a krmív. Zjednodušia sa najmä štruktúry finančného hospodárenia na základe jasných cieľov a ukazovateľov. Objemy financovania budú takisto jasnejšie a jednoduchšie. Tento návrh je súčasťou „balíka Zdravšie zvieratá a rastliny a bezpečnejší agropotravinový reťazec, ktorý obsahuje návrhy na: – politiku zdravia zvierat, ktorej cieľom je chrániť a zlepšiť zdravotný stav zvierat a životné podmienky zvierat v EÚ, predovšetkým zvierat určených na produkciu potravín, a súčasne umožniť obchod v rámci EÚ a dovoz zvierat a živočíšnych výrobkov v súlade s príslušnými zdravotnými normami a medzinárodnými záväzkami, – režim zdravia rastlín, ktorého cieľom je chrániť poľnohospodárstvo a lesné hospodárstvo EÚ zabránením vstupu a šírenia nepôvodných rastlinných škodcov, – režim výroby rastlinného rozmnožovacieho materiálu poľnohospodárskych, rastlinných, lesných, ovocných, viničných a okrasných druhov a režim jeho sprístupňovania na trhu, ktorými sa zabezpečí dodržiavanie kritérií EÚ pre zdravie, identitu a kvalitu; – pravidlá, ktorými sa upravujú úradné kontroly a iné úradné činnosti vykonávané na zabezpečenie uplatňovania právnych predpisov o potravinách a krmivách, predpisov o zdraví a dobrých životných podmienkach zvierat, zdraví rastlín a rastlinnom rozmnožovacom materiáli, prípravkoch na ochranu rastlín a o pesticídoch. · Zameranie opatrení/výdavky Veterinárne eradikačné programy sú potrebné na postupné odstránenie viacerých evidovaných chorôb zvierat, ktoré sú v určitých oblastiach Únie endemické, prostredníctvom širokej škály opatrení vrátane očkovania, vyšetrovania zvierat a odškodňovania ich usmrtenia a zlikvidovania. Vo financovaní EÚ na podporu týchto opatrení sa kladie priorita na choroby, ktoré sú významné pre verejné zdravie, a choroby, ktoré majú značný hospodársky dopad z dôvodu obchodných dôsledkov a strát príjmov pre poľnohospodárov, pre širšie odvetvie chovu poľnohospodárskych zvierat, ako aj pre iné súvisiace odvetvia. V režimoch EÚ pre oblasti zdravia rastlín a rastlinného rozmnožovacieho materiálu sa priorita kladie na ochranu poľnohospodárstva a lesného hospodárstva EÚ prostredníctvom zamedzenia zavlečenia a šírenia nepôvodných škodcov rastlín a na dostupnosť a používanie zdravého rastlinného materiálu na začiatku reťazca rastlinnej výroby. Výdavky na úradné kontroly zahŕňajú financovanie programu Lepšia odborná príprava pre bezpečnejšie potraviny, ktorým sa podporuje harmonizovaný prístup k fungovaniu kontrolných systémov Únie a vnútroštátnych kontrolných systémov; a siete referenčných laboratórií EÚ, ktoré poskytujú vedecké a technické odborné poznatky v oblastiach, kde účinnosť úradných kontrol závisí od kvality, jednotnosti a spoľahlivosti metód analýz alebo testov používaných úradnými laboratóriami, ako aj od ich výsledkov. Patria sem aj iné opatrenia, ktoré majú zlepšiť účinnosť úradných kontrol vykonávaných členskými štátmi a presadzovanie acquis v oblasti agropotravinového reťazca vo všeobecnosti. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENIE VPLYVU · Konzultácie so zainteresovanými stranami Keďže tieto politiky sa skúmali určitý čas, sú podložené vlastnými posúdeniami vplyvu, a o podrobnostiach týchto politík sa zoširoka diskutovalo so zainteresovanými stranami na rôznych konzultačných fórach. · Zrýchlené posúdenie vplyvu Generálne riaditeľstvo pre zdravie a spotrebiteľov vykonalo od augusta do septembra 2012 posúdenie vplyvu. Posudzovalo štyri možnosti: – Možnosť č. 1: žiadna zmena. Súčasný právny rámec nebude v súlade s viacročným finančným rámcom. Výdavky na zdravie rastlín by sa nemohli zvýšiť. – Možnosť č. 2: zlúčiť existujúcu legislatívu do jedného legislatívneho nástroja. Podporí to jednoduchšiu a zrozumiteľnejšiu legislatívu, ale neumožní to prispôsobenie finančného rámca. – Možnosť č. 3 a): vytvoriť jeden súdržný finančný program, pričom sa vo veľkej miere využijú súčasné vylepšené finančné ustanovenia. Zjednodušením systému a harmonizáciou sadzieb sa zníži administratívna záťaž Komisie a členských štátov. Nové nástroje finančného hospodárenia, ako napríklad jasné ciele a ukazovatele, účinnejšie využijú dostupné zdroje. – Možnosť č. 3 b): zavedenie aspektov systému spoločného znášania nákladov a zodpovednosti. V tejto možnosti sa predpokladá participatívny prístup, keď verejné orgány znášajú spoločne so súkromným sektorom ťarchu vzniknutých strát a zodpovednosť za riadenie systému. Predpokladá sa, že administratívna záťaž krátkodobo vzrastie a systém bude ťažké riadiť. – Možnosť č. 4: zastaviť všetky opatrenia EÚ. Táto možnosť sa nepovažovala za vhodnú, pretože by ohrozila ciele oblastí politiky a mala by veľmi negatívny vplyv na obchod. 3. PRÁVNE PRVKY NÁVRHU Návrh vychádza z článku 43 ods. 2 a článku 168 ods. 4 písm. b) Zmluvy o fungovaní Európskej únie (ZFEÚ). Opatrenia prijaté podľa článku 43 ods. 2 by mali byť potrebné na dosiahnutie cieľov spoločnej poľnohospodárskej politiky. Hlavným cieľom opatrení prijatých podľa článku 168 ods. 4 písm. b) by mala byť vysoká úroveň ochrany ľudského zdravia. V rámci tohto návrhu sa prijíma záväzok finančne podporiť opatrenia EÚ a členských štátov zamerané na zabezpečenie vysokej úrovne zdravia ľudí, zvierat a rastlín v celom potravinovom reťazci a vysokej úrovne ochrany a informovanosti spotrebiteľov potravinového reťazca. Výber článku 43 ods. 2 a článku 168 ods. 4 písm. b) ZFEÚ je teda opodstatnený cieľom aj obsahom návrhu. Tento návrh sa prijme v súlade s riadnym legislatívnym postupom a po porade s Európskym hospodárskym a sociálnym výborom a Výborom regiónov. 4. VPLYV NA ROZPOČET Európska komisia 29. júna 2011 predložila svoj návrh viacročného finančného rámca na roky 2014 – 2020[3], ktorý bol zmenený 6. júla 2012[4]. Berúc do úvahy závery Európskej rady zo 7. – 8. februára 2013, Komisia navrhuje výdavky v súvislosti s potravinami a krmivami počas celého obdobia rokov 2014 – 2020 v maximálnej výške 1 891,936 mil. EUR. Komisia v súlade s nariadením Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva, poverila Výkonnú agentúru pre zdravie a spotrebiteľov od roku 2008 vykonávacími úlohami pre riadenie programu pre potraviny a krmivá. Komisia môže na základe analýzy pomeru vynaložených prostriedkov k celkovému zisku využiť súčasnú výkonnú agentúru na účely plnenia tohto programu. 5. ZHRNUTIE OBSAHU TOHTO NARIADENIA V tomto nariadení sa stanovuje rozsah a ciele pre výdavky na potraviny a krmivá do maximálnej výšky 1 891,936 miliónov EUR v bežných cenách. Cieľmi sú vysoká úroveň bezpečnosti potravín a systémov potravinovej výroby, zvýšenie významu zdravia zvierat a zlepšenie dobrých životných podmienok zvierat, odhalenie a eradikácia škodcov, zaistenie účinného vykonávania úradných kontrol. Tieto ciele dopĺňajú ich ukazovatele. V tomto nariadení sa určujú aj oprávnené opatrenia a náklady. Sadzby financovania grantov sa racionalizovali. Štandardná sadzba financovania je stanovená vo výške 50 % oprávnených nákladov. Túto sadzbu možno za určitých podmienok zvýšiť až na 75 % a 100 %. V záujme zabránenia administratívnej záťaži riadenia mikroprogramov sa v tomto nariadení stanovuje minimálna výška pre granty na 50 000 EUR. V tomto nariadení sa stanovuje aj prístup k rezerve na krízové situácie v odvetví poľnohospodárstva za určitých okolností. Pokiaľ ide o zdravie rastlín, finančný príspevok Únie bude v záujme ochrany EÚ pred škodcami v spojení okrem iného s globalizáciou obchodu a zmenou klímy zahŕňať aj programy zisťovania prítomnosti škodcov a fytosanitárne opatrenia pre najvzdialenejšie územia členských štátov. V tomto nariadení sa stanovuje možnosť podporiť referenčné laboratória Únie a projekty zamerané na zlepšenie účinnosti a efektívnosti úradných kontrol. V tomto nariadení sa na účely jasnosti a transparentnosti stanovujú postupy predkladania a hodnotenia ročných a viacročných programov kontrol a postup zostavenia alebo aktualizácie zoznamu chorôb zvierat alebo rastlinných škodcov oprávnených na spolufinancovanie. Postupy financovania týchto oblastí sa zjednodušili. Predovšetkým sa výrazne zníži počet rozhodnutí, ktoré bude musieť prijať Komisia. Komisia už napríklad nebude prijímať rozhodnutia o refundáciách. 2013/0169 (COD) Návrh NARIADENIE EURÓPSKEHO PARLAMENTU A RADY, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu a ktorým sa menia smernice Rady 98/56/ES, 2000/29/ES a 2008/90/ES, nariadenia (ES) č. 178/2002, (ES) č. 882/2004 a (ES) č. 396/2005, smernica 2009/128/ES a nariadenie (ES) č. 1107/2009 a zrušujú rozhodnutia Rady 66/399/EHS, 76/894/EHS a 2009/470/ES EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 2 a článok 168 ods. 4 písm. b), so zreteľom na návrh Európskej komisie[5], po postúpení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru[6], so zreteľom na stanovisko Výboru regiónov[7], konajúc v súlade s riadnym legislatívnym postupom, keďže: (1) V právnych predpisoch Únie sú stanovené požiadavky týkajúce sa potravín, bezpečnosti potravín, krmív a bezpečnosti krmív vo všetkých stupňoch výroby vrátane pravidiel zameraných na zaručenie spravodlivých postupov v obchode a poskytovanie informácií spotrebiteľom. Sú v nich stanovené aj požiadavky, pokiaľ ide o predchádzanie a kontrolu prenosných chorôb zvierat a zoonóz, a požiadavky, pokiaľ ide o dobré životné podmienky zvierat, vedľajšie živočíšne produkty, zdravie rastlín a rastlinný rozmnožovací materiál, ochranu rastlinných odrôd, geneticky modifikované organizmy, uvádzanie na trh a používanie prípravkov na ochranu rastlín a o udržateľné používanie pesticídov. V právnych predpisoch Únie sú stanovené aj úradné kontroly a ďalšie kontrolné činnosti zamerané na zabezpečenie účinného vykonávania a dodržiavania týchto požiadaviek. (2) Všeobecným cieľom právnych prepisov Únie v týchto oblastiach je zvýšiť úroveň zdravia pre ľudí, zvieratá a rastliny, pokiaľ ide o potravinový reťazec, úroveň ochrany a informovanosti spotrebiteľov a úroveň ochrany životného prostredia a zároveň podporovať konkurencieschopnosť a tvorbu pracovných miest. (3) Na dosiahnutie tohto všeobecného cieľa sú potrebné primerané finančné zdroje. Preto je potrebné, aby sa Únia podieľala na financovaní opatrení prijatých v rôznych oblastiach, ktoré súvisia s týmto všeobecným cieľom. Okrem toho by sa na účinné zameranie využitia výdavkov mali stanoviť konkrétne ciele a ukazovatele na posúdenie dosiahnutia týchto cieľov. (4) Financovanie výdavkov týkajúcich sa potravín a krmív Úniou sa v minulosti vykonávalo formou grantov, verejného obstarávania a platieb medzinárodným organizáciám pôsobiacim v tejto oblasti. Je vhodné pokračovať vo financovaní rovnakým spôsobom. (5) Z dôvodov rozpočtovej disciplíny je potrebné stanoviť v tomto nariadení zoznam oprávnených opatrení, na ktoré je možné čerpať príspevok Únie, ako aj oprávnené náklady a uplatniteľné sadzby. (6) Európska komisia 29. júna 2011 predložila svoj návrh viacročného finančného rámca na roky 2014 – 2020[8], ktorý bol zmenený 6. júla 2012[9]. Berúc do úvahy závery Európskej rady zo 7. – 8. februára 2013, Komisia navrhuje výdavky v súvislosti s potravinami a krmivami počas celého obdobia rokov 2014 – 2020 v maximálnej výške 1 891,936 mil. EUR. (7) Komisia v tomto návrhu viacročného finančného rámca na roky 2014 – 2020 ďalej navrhuje vytvoriť núdzový mechanizmus reakcie na krízové situácie. V prípade výnimočných okolností, ako sú núdzové situácie súvisiace so zdravím zvierat a rastlín, keď rozpočtové prostriedky v rozpočtovom okruhu 3 nepostačujú, ale sú potrebné núdzové opatrenia, sa finančné prostriedky z rezervy na krízové situácie v odvetví poľnohospodárstva prevedú v súlade s Medziinštitucionálnou dohodou z ... medzi Európskym parlamentom, Radou a Komisiou o spolupráci v oblasti rozpočtu a riadnom finančnom hospodárení[10]. (8) V súčasnosti platná legislatíva ustanovuje, že niektoré oprávnené náklady sa hradia na základe pevných sadzieb, zatiaľ čo pre ostatné náklady neexistuje žiadne obmedzenie. S cieľom racionalizovať a zjednodušiť systém by sa mala stanoviť pevná maximálna sadzba úhrad. Túto sadzbu je vhodné stanoviť na úrovni, ktorá sa bežne uplatňuje na granty. Za určitých okolností je tiež potrebné umožniť zvýšenie tejto maximálnej sadzby. (9) Keďže dosiahnutie cieľov tohto nariadenia je dôležité, v prípade určitých opatrení je vhodné financovať 100 % oprávnených nákladov za podmienky, že vykonávaním týchto opatrení vzniknú aj náklady, ktoré nie sú oprávnené. (10) Únia má povinnosť zabezpečiť, aby sa finančné prostriedky vynakladali správne, ale aj prijať opatrenia s cieľom reagovať na potrebu zjednodušenia svojich výdavkových programov tak, aby sa znížilo administratívne zaťaženie a náklady pre príjemcov finančných prostriedkov a pre všetky zúčastnené strany v súlade s oznámením Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Inteligentná regulácia v Európskej únii“[11]. Granty pod určitou prahovou hodnotou by sa z dôvodov nákladovej efektívnosti už nemali udeľovať na úrovni Komisie a ani na úrovni členských štátov. (11) V právnych predpisoch Únie sa od členských štátov požaduje vykonať určité opatrenia v prípade výskytu a vývoja určitých chorôb zvierat alebo zoonóz. Únia by preto mala finančne prispievať na takéto núdzové opatrenia. (12) Vhodnými eradikačnými, kontrolnými a monitorovacími opatreniami je tiež potrebné znižovať počet ohnísk nákaz zvierat a zoonóz, ktoré predstavujú riziko pre zdravie ľudí a zvierat, ako aj predchádzať výskytu takýchto ohnísk. Vnútroštátne programy na eradikáciu, kontrolu a monitorovanie týchto chorôb a zoonóz by preto mali využívať financovanie Únie. (13) Z organizačných dôvodov a z dôvodov účinnosti, pokiaľ ide o riadenie financovania v oblastiach zdravia zvierat a zdravia rastlín, je vhodné stanoviť pravidlá týkajúce sa obsahu, predkladania, hodnotenia a schvaľovania národných programov, a to aj programov vykonávaných v najvzdialenejších regiónoch Únie uvedených v článku 349 Zmluvy o fungovaní Európskej únie (ZFEÚ). Z rovnakých dôvodov by sa mali určiť aj lehoty na oznamovanie a evidenciu žiadostí o platby. (14) V smernici Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva[12] sa od členských štátov požaduje, aby prijali určité núdzové opatrenia na eradikáciu organizmov, ktoré škodia rastlinám alebo rastlinným produktom (ďalej len „škodcovia“). Únia by mala finančne prispievať na eradikáciu týchto škodcov. Finančný príspevok Únie by mal byť za určitých podmienok k dispozícii na núdzové opatrenia zamerané na zamedzenie šírenia škodcov, ktorí najzávažnejším spôsobom ohrozujú Úniu a ktorých nemožno eradikovať v určitých oblastiach, a na opatrenia zamerané na prevenciu, pokiaľ ide o týchto škodcov. (15) Núdzové opatrenia prijaté proti škodcom by mali byť oprávnené na spolufinancovanie Úniou, ak tieto opatrenia majú pridanú hodnotu pre celú Úniu. Finančný príspevok Únie by z tohto dôvodu mal byť prístupný v prípade škodcov, ktorí sa v smernici 2000/29/ES vymenúvajú ako tí, ktorých výskyt v Únii nie je známy. Keď je o škodcoch známe, že sa vyskytujú v Únii, oprávnené na finančný príspevok Únie sú len opatrenia týkajúce sa škodcov, ktoré majú pre Úniu najvážnejšie dôsledky. Opatrenia týkajúce sa škodcov, na ktoré sa vzťahujú núdzové opatrenia Únie na ich eradikáciu, by mali byť tiež oprávnené na finančný príspevok Únie. (16) Treba včas rozpoznať výskyt určitých škodcov. Prieskumy na zistenie ich výskytu vykonávané členskými štátmi sú nevyhnutné na zaistenie okamžitej eradikácie ohnísk týchto škodcov. Prieskumy vykonávané jednotlivými členskými štátmi sú nevyhnutné na ochranu územia všetkých ostatných členských štátov. Únia by sa mala podieľať na financovaní týchto prieskumov. (17) Najvzdialenejšie regióny členských štátov majú ťažkosti zapríčinené ich vzdialenosťou a závislosťou od obmedzeného počtu výrobkov. Je vhodné, aby Únia poskytla členským štátom finančný príspevok na programy, ktoré vykonávajú na kontrolu škodcov v týchto najvzdialenejších regiónoch v záujme dosiahnutia cieľov stanovených v nariadení Európskeho parlamentu a Rady (EÚ) č. 228/2013[13] z 13. marca 2013 o osobitných opatreniach v oblasti poľnohospodárstva v prospech najvzdialenejších regiónov Únie a o zrušení nariadenia Rady (ES) č. 247/2006. (18) Úradné kontroly, ktoré vykonávajú členské štáty, predstavujú základný nástroj na overenie a monitorovanie, či sa požiadavky Únie vykonávajú, dodržiavajú a presadzujú. Efektívnosť a účinnosť systémov úradných kontrol je rozhodujúca na udržanie vysokej bezpečnosti ľudí, zvierat a rastlín v celom potravinovom reťazci pri súčasnom zaistení vysokej úrovne ochrany životného prostredia. Pre tieto kontrolné opatrenia by mala byť k dispozícii finančná podpora Únie. Finančný príspevok by mal byť dostupný najmä pre referenčné laboratóriá Únie, aby sa im pomohlo niesť náklady vyplývajúce z vykonávania pracovných programov schválených Komisiou. Keďže účinnosť úradných kontrol navyše závisí aj toho, či majú kontrolné úrady k dispozícii dobre pripravený personál, ktorý má primerané poznatky o právnych predpisoch Únie, Únia by sa mala podieľať na ich odbornej príprave a náležitých výmenných programoch organizovaných príslušnými orgánmi. (19) Účinné riadenie úradných kontrol závisí od rýchlej výmeny údajov a informácií týkajúcich sa týchto kontrol. Riadne a harmonizované vykonávanie príslušných pravidiel okrem toho závisí od vytvorenia účinných systémov s účasťou príslušných orgánov členských štátov. Zriadenie a prevádzka databáz a automatizovaných systémov riadenia informácií na tieto účely by preto tiež mali byť oprávnené na finančný príspevok. (20) Únia by mala sprístupniť financovanie pre technické, vedecké, koordinačné a komunikačné činnosti potrebné na zabezpečenie riadneho vykonávania právnych predpisov Únie a na zabezpečenie prispôsobenia právnych predpisov vedeckému, technologickému a spoločenskému vývoju. Financovanie by malo byť dostupné aj pre projekty zamerané na zlepšenie účinnosti a efektívnosti úradných kontrol. (21) Podľa článku 3 nariadenia Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002[14] v každom návrhu predloženom legislatívnemu orgánu obsahujúcom výnimky z ustanovení tohto nariadenia musia byť jasne uvedené tieto výnimky a konkrétne dôvody, na základe ktorých sú takéto výnimky opodstatnené. Vzhľadom na špecifiká niektorých cieľov zahrnutých v tomto nariadení a keďže jednotlivé príslušné orgány členských štátov sú najlepšie vybavené na vykonávanie činností spojených s týmito cieľmi, by sa teda tieto orgány mali považovať za príjemcov určených na účely článku 128 ods. 1 nariadenia (EÚ, Euratom) č. 966/2012. Preto by malo byť možné udeľovať granty týmto orgánom bez predchádzajúceho uverejnenia výziev na predkladanie návrhov. (22) Odchylne od článku 86 a ako výnimka podľa článku 130 nariadenia (EÚ, Euratom) č. 966/2012 by náklady na núdzové opatrenia zahrnuté v článkoch 7 a 17 tohto nariadenia z dôvodu naliehavej a nepredvídateľnej povahy týchto opatrení mali byť oprávnené od dátumu, keď členský štát Komisii oznámil výskyt choroby alebo škodcu. Komisia by mala prijať zodpovedajúce rozpočtové záväzky a vykonať platby oprávnených výdavkov po posúdení žiadostí o platbu predložených členskými štátmi, v náležitých prípadoch s použitím rezervy na krízové situácie v odvetví poľnohospodárstva. (23) Je nanajvýš dôležité, aby sa tieto núdzové opatrenia vykonávali bezodkladne. Preto by bolo kontraproduktívne vylúčiť z financovania tie náklady, ktoré vznikli pred predložením žiadosti o grant, pretože by to viedlo k tomu, že členské štáty by zamerali svoje bezprostredné úsilie na prípravu žiadosti o grant, a nie na vykonávanie núdzových opatrení. (24) Vzhľadom na rozsah platných právnych predpisov Únie v oblasti vykonávania eradikačných a kontrolných opatrení a na technické obmedzenia, pokiaľ ide o odborné poznatky k dispozícii, opatrenia, na ktoré sa vzťahuje toto nariadenie, musia vykonávať hlavne príslušné orgány členských štátov. Preto je potrebné v určitých prípadoch spolufinancovať náklady na mzdy personálu vnútroštátnych správ. (25) Plánovanie umožňuje koordináciu a stanovenie priorít, a tým prispieva k účinnému využívaniu finančných zdrojov Únie. Komisia by preto mala byť splnomocnená prijímať pracovné programy na vykonávanie určitých opatrení stanovených v tomto nariadení. (26) Komisia by na zaistenie zodpovedného a efektívneho využívania finančných zdrojov Únie mala mať možnosť kontrolovať, či sa financovanie Únie efektívne používa na vykonávanie oprávnených opatrení, prostredníctvom kontrol na mieste alebo prostredníctvom kontrol dokumentov. (27) Finančné záujmy Únie by sa mali chrániť počas celého výdavkového cyklu vrátane predchádzania, zisťovania a preskúmania nezrovnalostí, spätného získavania peňažných prostriedkov, ktoré boli stratené, chybne vyplatené alebo boli nesprávne použité. (28) S cieľom zabezpečiť jednotné podmienky na vykonávanie tohto nariadenia by sa Komisii mali udeliť vykonávacie právomoci, pokiaľ ide o vypracovanie a zmeny zoznamov chorôb zvierat a zoonóz, ktoré spĺňajú podmienky na poskytnutie finančných prostriedkov Únie, ako aj o vypracovanie pracovných programov. Komisia by pri zmene zoznamu chorôb zvierat oprávnených na financovanie núdzových opatrení mala zohľadniť choroby zvierat, ktoré sa musia oznamovať v súlade so smernicou Rady 82/894/EHS z 21. decembra 1982 týkajúcej sa hlásenia nákaz zvierat v Spoločenstve[15]. Tieto právomoci by sa mali uplatňovať v súlade s nariadením Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie[16]. (29) Konzultačný postup by sa mal využiť na prijatie prvotných zoznamov chorôb zvierat a zoonóz, ktoré sú oprávnené na financovanie v oblasti zdravia zvierat, keďže tieto prvotné zoznamy by mali bez zmien obsahovať len choroby zvierat a zoonózy, ktoré už sú oprávnené na toto financovanie na základe rozhodnutia Rady 2009/470/ES z 25. mája 2009 o výdavkoch na veterinárnom úseku[17]. (30) Právne predpisy Únie by sa mali na základe skúseností riadiť a vykonávať tak, aby bolo zabezpečené, že prinesú plánovaný úžitok. Preto je vhodné, aby Komisia hodnotila fungovanie a účinnosť tohto nariadenia a oznámila výsledky ostatným inštitúciám. (31) Komisii pri vykonávaní predpisov Únie zahrnutých v tomto nariadení pomáhajú rôzne výbory, konkrétne výbory zriadené rozhodnutím Rady 66/399/EHS zo 14. júna 1966, ktorým sa zriaďuje Stály výbor pre osivá a množiteľský materiál pre poľnohospodárstvo, záhradníctvo a lesníctvo[18], rozhodnutím Rady 76/894/EHS z 23. novembra 1976, ktorým sa ustanovuje Stály výbor pre zdravie rastlín[19], smernicou Rady 98/56/ES z 20. júla 1998 o obchodovaní s množiteľským materiálom okrasných rastlín[20], smernicou Rady 2008/90/ES z 29. septembra 2008 o uvádzaní množiteľského materiálu ovocných drevín a ovocných drevín určených na výrobu ovocia do obehu[21] a nariadením Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín[22]. Je vhodné upraviť postup výboru v tejto oblasti a poveriť výbor zriadený článkom 58 nariadenia (ES) 178/2002 úlohou pomáhať Komisii pri výkone jej vykonávacích právomocí v súvislosti s výdavkami vzniknutými v príslušných oblastiach a prispôsobiť názov tohto výboru tak, aby zohľadňoval rozšírenie jeho úloh. Preto by sa mali zrušiť rozhodnutia 66/399/EHS a 76/894/EHS a zodpovedajúcim spôsobom by sa mali zmeniť smernice 98/56/ES a 2008/90/ES a nariadenie (ES) č. 178/2002. (32) Toto nariadenie nahrádza ustanovenia rozhodnutia 2009/470/ES. Toto nariadenie ďalej nahrádza článok 13c ods. 5 a články 22 až 26 smernice 2000/29/ES, článok 66 nariadenia Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá[23], články 36 a 37 nariadenia Európskeho parlamentu a Rady (ES) 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS[24], článok 22 smernice Európskeho parlamentu a Rady 2009/128/ES z 21. októbra 2009, ktorou sa ustanovuje rámec pre činnosť Spoločenstva na dosiahnutie trvalo udržateľného používania pesticídov[25], a článok 76 nariadenia Európskeho parlamentu a Rady (ES) 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS[26]. Smernica 2000/29/ES, nariadenia (ES) č. 882/2004 a (ES) č. 396/2005, smernica 2009/128/ES a nariadenie (ES) č. 1107/2009 by sa preto mali zodpovedajúcim spôsobom zmeniť, PRIJALI TOTO NARIADENIE: HLAVA I SPOLOČNÉ USTANOVENIA KAPITOLA I PREDMET ÚPRAVY, ROZSAH PÔSOBNOSTI A CIELE Článok 1 Predmet a rozsah pôsobnosti Týmto nariadením sa stanovuje hospodárenie s výdavkami zo všeobecného rozpočtu Európskej únie v oblastiach, na ktoré sa vzťahujú tieto pravidlá Únie: a) týkajúce sa potravín a bezpečnosti potravín vo všetkých stupňoch výroby, spracovania, distribúcie a likvidácie potravín vrátane pravidiel zameraných na zaručenie spravodlivých postupov v obchode a na ochranu záujmov spotrebiteľov a informácií, ako aj týkajúce sa výroby a používania materiálov a predmetov určených na styk s potravinami; b) týkajúce sa krmív a bezpečnosti krmív vo všetkých stupňoch výroby, spracovania, distribúcie a likvidácie krmív a používania krmív vrátane pravidiel zameraných na zaručenie spravodlivých postupov v obchode a na ochranu záujmov spotrebiteľov a informácií; c) ktorými sa stanovujú požiadavky týkajúce sa zdravia zvierat; d) ktorými sa stanovujú požiadavky týkajúce sa dobrých životných podmienok zvierat; e) týkajúce sa ochranných opatrení pred organizmami, ktoré škodia rastlinám alebo rastlinným produktom, v zmysle vymedzenia pojmov v smernici 2000/29/ES (ďalej len „škodcovia“); f) týkajúce sa výroby rastlinného rozmnožovacieho materiálu s cieľom uvádzať ho na trh a týkajúce sa uvádzania rastlinného rozmnožovacieho materiálu na trh; g) ktorými sa stanovujú požiadavky na uvádzanie prípravkov na ochranu rastlín na trh a požiadavky na udržateľné používanie pesticídov; h) zamerané na predchádzanie a minimalizovanie rizík pre verejné zdravie a zdravie zvierat vyplývajúcich z vedľajších živočíšnych produktov a odvodených produktov; i) týkajúce sa úmyselného uvoľnenia geneticky modifikovaných organizmov do životného prostredia; j) týkajúce sa ochrany práv duševného vlastníctva v súvislosti s odrodami rastlín a týkajúce sa ochrany a výmeny genetických zdrojov rastlín. Článok 2 Ciele 1. Výdavky uvedené v článku 1 majú dosiahnuť: a) všeobecný cieľ zvýšiť úroveň zdravia ľudí, zvierat a rastlín, pokiaľ ide o potravinový reťazec a súvisiace oblasti, a úroveň ochrany spotrebiteľov a životného prostredia a súčasne umožniť potravinárskemu odvetviu a odvetviu krmív v Únii fungovať v prostredí, ktoré podporuje konkurencieschopnosť a tvorbu pracovných miest; b) tieto osobitné ciele: i) zvýšiť úroveň bezpečnosti potravín a systémov výroby potravín a iných výrobkov, ktoré môžu ovplyvniť bezpečnosť potravín, a zároveň zlepšiť udržateľnosť výroby potravín; ii) prispieť k zvýšeniu významu zdravia zvierat v Únii a podporiť zlepšenie dobrých životných podmienok zvierat; iii) prispieť k včasnému odhaleniu škodcov a k ich eradikácii, keď títo škodcovia prenikli do Únie; iv) prispieť k zlepšeniu účinnosti, efektívnosti a spoľahlivosti úradných kontrol a ostatných činností vykonávaných s cieľom účinného vykonávania a dodržiavania pravidiel Únie uvedených v článku 1. 2. Na meranie dosiahnutia osobitných cieľov uvedených v odseku 1 písm. b) sa používajú tieto ukazovatele: a) v prípade osobitného cieľa v odseku 1 písm. b) bode i) zníženie počtu prípadov ochorení ľudí v Únii, ktoré sú spojené s bezpečnosťou potravín alebo zoonózami; b) v prípade osobitného cieľa v odseku 1 písm. b) bode ii): i) zvýšenie počtu členských štátov alebo ich regiónov, v ktorých sa nevyskytujú choroby zvierat, pre ktoré sa poskytuje finančný príspevok; ii) celkové zníženie takých parametrov chorobnosti, ako je incidencia, prevalencia a počet ohnísk nákaz; c) v prípade osobitného cieľa v odseku 1 písm. b) bode iii): i) pokrytie územia Únie prieskumami na zistenie výskytu škodcov, najmä škodcov, o ktorých sa nevie, že sa vyskytujú na území Únie, a škodcov, ktorí sa považujú za najnebezpečnejšie pre územie Únie; ii) čas potrebný na eradikáciu týchto škodcov a jej úspešnosť; d) v prípade osobitného cieľa v odseku 1 písm. b) bode iv) priaznivá tendencia výsledkov kontrol v konkrétnych problematických oblastiach, ktoré vykonali a oznámili experti Komisie v členských štátoch. KAPITOLA II FORMY FINANCOVANIA A VŠEOBECNÉ FINANČNÉ USTANOVENIA Článok 3 Formy financovania 1. Financovanie Únie, pokiaľ ide o výdavky uvedené v článku 1, sa vykonáva v súlade s nariadením (EÚ, Euratom) č. 966/2012. 2. Pri udeľovaní grantov príslušným orgánom členských štátov sa príslušné orgány považujú za príjemcov určených v zmysle článku 128 ods. 1 nariadenia (EÚ, Euratom) č. 966/2012. Takéto granty sa môžu udeliť bez výzvy na predkladanie návrhov. 3. Finančný príspevok Únie na opatrenia uvedené v tomto nariadení môže mať aj formu dobrovoľných platieb medzinárodným organizáciám pôsobiacim v oblastiach, na ktoré sa vzťahujú pravidlá uvedené v článku 1, pričom Únia je ich členkou alebo sa zúčastňuje na ich práci. Článok 4 Rozpočet 1. Bez toho, aby bol dotknutý článok 5, maximálna výška výdavkov uvedených v článku 1 na obdobie od 1. januára 2014 do 31. decembra 2020 je 1 891,936 milióna EUR v bežných cenách. 2. Maximálna výška uvedená v odseku 1 môže zahŕňať aj výdavky súvisiace s prípravnými, monitorovacími, kontrolnými, audítorskými a hodnotiacimi činnosťami, ktoré sú potrebné na hospodárenie s výdavkami uvedenými v článku 1 a na dosiahnutie ich cieľov, najmä na štúdie, stretnutia expertov, výdavky spojené so sieťami IT zameranými na spracovanie a výmenu informácií a tiež všetky ostatné náklady na technickú a administratívnu pomoc, ktoré vynaložila Komisia pri hospodárení s týmito výdavkami . 3. Maximálna výška výdavkov môže zahŕňať aj náklady na technickú a administratívnu pomoc potrebné na zabezpečenie prechodu medzi činnosťami prijatými pred nadobudnutím účinnosti tohto nariadenia a po nadobudnutí jeho účinnosti. V prípade potreby sa môžu rozpočtové prostriedky zahrnúť do rozpočtu na obdobie po roku 2020 s cieľom uhradiť podobné náklady, aby sa umožnilo riadenie akcií, ktoré sa neukončili do 31. decembra 2020. Článok 5 Použitie rezervy na krízové situácie v odvetví poľnohospodárstva Príspevok Únie na opatrenia v prípade núdzových situácií, na ktoré sa vzťahuje hlava II kapitola I oddiel 1 a hlava II kapitola II oddiel 1, môže byť financovaný aj v súlade s článkom 4 ods. 2 písm. e) nariadenia Európskeho parlamentu a Rady (EÚ) č. XXX/201X o financovaní, riadení a monitorovaní spoločnej poľnohospodárskej politiky. Článok 6 Maximálne sadzby a minimálna výška grantov 1. Keď je finančný príspevok Únie vo forme grantu, nepresiahne 50 % oprávnených nákladov 2. Maximálna sadzba uvedená v odseku 1 sa môže zvýšiť na 75 % oprávnených nákladov: a) na cezhraničné činnosti, ktoré vykonávajú spoločne dva alebo viaceré členské štáty na kontrolu alebo eradikáciu škodcov alebo chorôb zvierat; b) pre členské štáty, ktorých hrubý národný dôchodok na obyvateľa podľa najnovších údajov Eurostatu je menej ako 90 % priemeru Únie. 3. Maximálna sadzba uvedená v odseku 1 sa môže zvýšiť na 100 % oprávnených nákladov, keď činnosti využívajúce príspevok Únie: a) súvisia s kontrolou nad závažnými zdravotnými rizikami pre Úniu; b) sú špecifické úlohy osobitného významu pre Úniu, explicitne uznané ako také Komisiou v pracovnom programe prijatom v súlade s článkom 35 ods. 1 alebo c) sa vykonávajú v tretích krajinách. 4. Grant vo výške pod 50 000 EUR sa neposkytne. HLAVA II FINANČNÉ USTANOVENIA KAPITOLA I ZDRAVIE ZVIERAT Oddiel 1 Núdzové opatrenia Článok 7 Oprávnené opatrenia 1. Granty sa môžu poskytnúť členským štátom do výšky maximálnych sadzieb stanovených v článku 6 ods. 1, 2 a 3 na opatrenia prijaté v prípade potvrdenia výskytu jednej z chorôb zvierat uvedených v zozname podľa článku 8 za podmienky, že sa opatrenia vykonali okamžite a boli dodržané uplatniteľné ustanovenia stanovené v príslušných právnych predpisoch Únie. 2. Granty sa môžu poskytnúť členským štátom, ak po potvrdení výskytu jednej z chorôb zvierat uvedených v zozname podľa článku 8 dva alebo viaceré členské štáty úzko spolupracujú na získaní kontroly nad epidémiou. 3. Granty sa môžu poskytnúť členským štátom, tretím krajinám a medzinárodným organizáciám na ochranné opatrenia prijaté v prípade priameho ohrozenia zdravotného štatútu Únie v dôsledku výskytu alebo negatívneho vývoja jednej z chorôb zvierat a zoonóz uvedených v zozname podľa článkov 8 alebo 11 na území tretej krajiny alebo členského štátu. 4. Granty sa môžu poskytnúť členským štátom, keď Komisia na žiadosť členského štátu rozhodne, že musia vytvoriť zásoby biopreparátov určených na kontrolu chorôb zvierat a zoonóz uvedených v zozname podľa článku 8 alebo 11. 5. Finančný príspevok Únie sa môže poskytnúť na vytvorenie zásob biopreparátov alebo nákup očkovacích látok, ak výskyt alebo vývoj jednej z chorôb zvierat alebo zoonóz uvedených v zozname podľa článkov 8 alebo 11 v tretej krajine alebo členskom štáte môže predstavovať ohrozenie Únie. Článok 8 Zoznam chorôb zvierat 1. Komisia prostredníctvom vykonávacieho aktu zostaví zoznam chorôb zvierat, ktoré sú oprávnené na financovanie podľa článku 7. V tomto zozname sú uvedené choroby zvierat uvedené v článku 3 ods. 1, článku 4 ods. 1, článku 6 ods. 2 a v článku 14 ods. 1 rozhodnutia 2009/470/ES. Tento vykonávací akt sa prijme v súlade s konzultačným postupom uvedeným v článku 39 ods. 2 tohto nariadenia. 2. Komisia môže prostredníctvom vykonávacích aktov zmeniť zoznam chorôb zvierat zostavený podľa odseku 1, pričom zohľadní choroby zvierat, ktoré sa musia oznamovať v súlade so smernicou 82/894/EHS, a choroby, ktoré pravdepodobne predstavujú nové ohrozenie Únie pre ich značný vplyv na: a) ľudské zdravie; b) zdravie zvierat alebo dobré životné podmienky zvierat alebo c) poľnohospodársku alebo akvakultúrnu výrobu alebo súvisiace odvetvia hospodárstva. Uvedené vykonávacie akty sa prijmú v súlade s postupom preskúmania uvedeným v článku 39 ods. 3 tohto nariadenia. Článok 9 Oprávnené náklady 1. Tieto náklady, ktoré vznikli členským štátom pri vykonávaní opatrení uvedených v článku 7 ods. 1, môžu byť oprávnené na financovanie na základe uvedeného odseku: a) náklady na odškodnenie majiteľov za hodnotu ich usmrtených alebo zlikvidovaných zvierat v medziach trhovej hodnoty zvierat bezprostredne pred ich usmrtením alebo zlikvidovaním; b) náklady na odškodnenie majiteľov za hodnotu ich zničených produktov živočíšneho pôvodu v medziach trhovej hodnoty týchto produktov bezprostredne pred ich zničením; c) náklady na čistenie, dezinsekciu a dezinfekciu hospodárstiev a zariadení; d) náklady na zničenie kontaminovaných krmív a, ak ich nemožno dezinfikovať, aj kontaminovaných zariadení; e) náklady na nákup a podanie očkovacích látok, ak o nich rozhodne alebo ich povolí Komisia; f) náklady na prepravu tiel zvierat do spracovateľských zariadení v uplatniteľných prípadoch; g) vo výnimočných a riadne odôvodnených prípadoch všetky ostatné náklady potrebné na eradikáciu choroby, ako sa stanovuje v rozhodnutí o financovaní uvedenom v článku 35 ods. 3 tohto nariadenia. 2. Ako výnimka podľa článku 130 ods. 1 nariadenia (EÚ, Euratom) č. 966/2012 sú náklady oprávnené od dátumu, keď členské štáty oznámia Komisii výskyt choroby. Komisia po posúdení žiadostí o platby predložených členskými štátmi prijme príslušné rozpočtové záväzky a vykoná platby oprávnených výdavkov. Oddiel 2 Programy na eradikáciu, kontrolu a sledovanie chorôb zvierat a zoonóz Článok 10 Oprávnené programy Granty sa môžu poskytovať na ročné alebo viacročné národné programy členských štátov zamerané na eradikáciu, kontrolu a sledovanie chorôb zvierat a zoonóz uvedených v zozname podľa článku 11 (ďalej len „národné programy“). Článok 11 Zoznam chorôb zvierat a zoonóz 1. Komisia prostredníctvom vykonávacieho aktu zostaví zoznam chorôb zvierat a zoonóz, ktoré sú oprávnené na granty podľa článku 10. Tento zoznam obsahuje choroby zvierat a zoonózy uvedené v prílohe I k rozhodnutiu 2009/470/ES. Tento vykonávací akt sa prijme v súlade s konzultačným postupom uvedeným v článku 39 ods. 2 tohto nariadenia. 2. Komisia môže prostredníctvom vykonávacích aktov zmeniť zoznam zostavený podľa odseku 1, pričom zohľadní a) situáciu, pokiaľ ide o choroby zvierat, ktoré majú významný vplyv na živočíšnu výrobu alebo obchod; b) vývoj zoonóz, ktoré predstavujú hrozbu pre ľudí alebo c) nový vedecký alebo epidemiologický vývoj. Uvedené vykonávacie akty sa prijmú v súlade s postupom preskúmania uvedeným v článku 39 ods. 3 tohto nariadenia. Článok 12 Oprávnené náklady Tieto náklady, ktoré vznikli členským štátom pri vykonávaní národných programov, môžu byť oprávnené na granty podľa článku 10: a) náklady na odoberanie vzoriek zvierat; b) náklady na testovanie za podmienky, že sú obmedzené na: i) náklady na testovacie súpravy, činidlá a spotrebný materiál, ktoré sú identifikovateľné a použité zvlášť na uskutočnenie týchto vyšetrení; ii) náklady na personál, bez ohľadu na jeho postavenie, ktorý sa priamo zúčastňuje na vykonávaní vyšetrení a testov; c) náklady na odškodnenie majiteľov za hodnotu ich zvierat usmrtených alebo zlikvidovaných v rámci národného programu v medziach trhovej hodnoty zvierat bezprostredne pred ich usmrtením alebo zlikvidovaním; d) náklady na odškodnenie majiteľov za hodnotu ich zničených produktov živočíšneho pôvodu v medziach trhovej hodnoty týchto produktov bezprostredne pred ich zničením; e) náklady na nákup a skladovanie dávok očkovacích látok alebo očkovacích látok a návnad pre zvieratá používaných v rámci programov; f) náklady na inokuláciu dávok očkovacích látok domácim zvieratám; g) náklady na distribúciu očkovacích látok a návnad pre voľne žijúce zvieratá; h) náklady na čistenie, dezinfekciu a dezinsekciu hospodárstiev a zariadení, a to na základe epidemiológie a vlastností patogénu; i) vo výnimočných a riadne odôvodnených prípadoch náklady vzniknuté pri vykonávaní potrebných opatrení iných ako tie uvedené v písm. a) až h) za podmienky, že sú takéto opatrenia stanovené v rozhodnutí o grante uvedenom v článku 14 ods. 2. Na účely písm. c) prvého pododseku sa prípadná zostatková hodnota zvierat odpočíta od odškodnenia. Na účely písmena d) prvého pododseku sa zostatková hodnota tepelne ošetrených neinkubovaných vajec odpočíta od odškodnenia. Článok 13 Obsah a predkladanie národných programov 1. Členské štáty každý rok do 31. mája predložia Komisii národné programy začínajúce v nasledujúcom roku, pre ktoré sa uchádzajú o grant. Národné programy predložené po 31. máji nie sú oprávnené na financovanie v nasledujúcom roku. 2. Národné programy obsahujú aspoň: a) opis epidemiologickej situácie choroby zvierat alebo zoonózy pred dátumom začiatku programu; b) opis a vymedzenie zemepisných a správnych oblastí, v ktorých sa má program uplatňovať; c) trvanie programu; d) opatrenia, ktoré sa majú vykonať; e) odhadovaný rozpočet; f) ciele, ktoré sa majú dosiahnuť do dátumu dokončenia programu, a jeho predpokladané prínosy; g) vhodné ukazovatele na meranie dosiahnutia cieľov programu. V každom viacročnom národnom programe sa uvedú informácie uvedené v písm. a) až g) prvého pododseku pre každý rok zahrnutý do programu. 3. Ak výskyt alebo vývoj jednej z chorôb zvierat alebo zoonóz uvedených v zozname podľa článku 11 pravdepodobne predstavuje ohrozenie zdravotného štatútu Únie, ako aj v záujme ochrany Únie pred zavlečením jednej z týchto chorôb alebo zoonóz, členské štáty môžu do svojich národných programov zahrnúť opatrenia, ktoré sa majú vykonávať na územiach susedných tretích krajín v spolupráci s orgánmi týchto krajín. Článok 14 Hodnotenie a schvaľovanie národných programov 1. Národné programy sa hodnotia pomocou priorít a kritérií stanovených v ročných alebo viacročných pracovných programoch uvedených v článku 35 ods. 1 a v náležitých prípadoch pomocou priorít a kritérií uvedených v ročných alebo viacročných usmerneniach uvedených v odseku 5 tohto článku. 2. Ročné národné programy a súvisiace financovanie sa schvália každý rok do 31. januára prostredníctvom rozhodnutia o grante vo vzťahu k opatreniam vykonaným a nákladom vzniknutým od 1. januára do 31. decembra uvedeného roka. Komisia môže po predložení predbežných správ, ako je uvedené v článku 15, zmeniť takéto rozhodnutia, ak to je potrebné, vo vzťahu k celému oprávnenému obdobiu. 3. Viacročné národné programy a súvisiace financovanie sa schvália do 31. januára prvého roku vykonávania prostredníctvom rozhodnutia o grante vo vzťahu k opatreniam vykonaným a nákladom vzniknutým od 1. januára prvého roku vykonávania do konca obdobia vykonávania. 4. V prípade schválenia viacročných národných programov v súlade s odsekom 3 sa rozpočtové záväzky môžu rozdeliť na ročné splátky. Keď sa rozpočtové záväzky rozdelia na ročné splátky, Komisia vyčlení ročné splátky, pričom zohľadní napredovanie programov, odhadované potreby a rozpočet, ktorý je k dispozícii. 5. Komisia môže prijať ročné alebo viacročné usmernenia obsahujúce veterinárne priority a kritériá, ktoré sa použijú pri hodnotení národných programov. Článok 15 Podávanie správ Členské štáty predložia Komisii pre každý schválený ročný alebo viacročný národný program do 31. marca každého roka výročnú podrobnú technickú a finančnú správu o predchádzajúcom roku zahŕňajúcu dosiahnuté výsledky merané na základe ukazovateľov uvedených v článku 13 ods. 2 písm. g) a podrobný záznam vzniknutých oprávnených nákladov. Členské štáty okrem toho pre každý schválený ročný národný program predložia Komisii do 31. júla každého roka predbežnú technickú a finančnú správu. Článok 16 Platby Členské štáty predložia Komisii žiadosti o platby pre daný rok v súvislosti s národným programom do 31. marca nasledujúceho roka. Komisia vyplatí finančný príspevok Únie na oprávnené náklady po primeranom overení správ uvedených v článku 15. KAPITOLA II ZDRAVIE RASTLÍN Oddiel 1 Núdzové opatrenia Článok 17 Oprávnené opatrenia 1. Granty sa môžu poskytovať členským štátom do výšky maximálnych sadzieb stanovených v článku 6 ods. 1, 2 a 3 na tieto opatrenia proti škodcom za podmienok stanovených v článku 18: a) opatrenia na eradikáciu škodcov v zamorenej oblasti vykonané príslušnými orgánmi na základe článku 16 ods. 1 a článku 16 ods. 2 smernice 2000/29/ES alebo na základe opatrení Únie prijatých v súlade s článkom 16 ods. 3 uvedenej smernice; b) opatrenia na zamedzenie šírenia škodcov, proti ktorým boli prijaté opatrenia Únie na zamedzenie ich šírenia podľa článku 16 ods. 3 smernice 2000/29/ES, zo zamorenej oblasti, v ktorej škodcov nemožno eradikovať, keď sú tieto opatrenia nevyhnutné na ochranu Únie pred ďalším šírením týchto škodcov. Tieto opatrenia sa týkajú výhradne eradikácie týchto škodcov v nárazníkovej zóne v prípade, že sa zistí ich výskyt v tejto nárazníkovej zóne; c) doplňujúce ochranné opatrenia prijaté proti šíreniu škodcov, proti ktorým boli prijaté opatrenia Únie podľa článku 16 ods. 3 smernice 2000/29/ES, iné ako eradikačné opatrenia uvedené v písm. a) a opatrenia na zamedzenie šírenia škodcov uvedené v písm. b), keď sú tieto opatrenia nevyhnutné na ochranu Únie pred ďalším šírením týchto škodcov. 2. Granty uvedené v odseku 1 sa môžu poskytnúť aj členskému štátu, na území ktorého sa nenachádzajú škodcovia uvedení v odseku 1, keď boli prijaté opatrenia na ochranu pred zavlečením týchto škodcov na územie tohto členského štátu pre ich výskyt v susednom členskom štáte alebo v tretej krajine, ktorá s ním bezprostredne hraničí. Článok 18 Podmienky Opatrenia uvedené v článku 17 môžu byť oprávnené na udelenie grantov za podmienky, že boli uplatnené okamžite, boli dodržané uplatniteľné ustanovenia stanovené v príslušných právnych predpisoch Únie a bola splnená aspoň jedna z týchto podmienok: a) týkajú sa škodcov uvedených v oddiele I časti A prílohy I a v oddiele I časti A prílohy II k smernici 2000/29/ES; b) vzťahuje sa na ne opatrenie prijaté Komisiou podľa článku 16 ods. 3 smernice 2000/29/ES. V prípade opatrení, ktoré spĺňajú podmienku stanovenú v písm. b) prvého odseku, grant nepokrýva náklady vzniknuté po uplynutí opatrenia prijatého Komisiou na základe článku 16 ods. 3 smernice 2000/29/ES. Článok 19 Oprávnené náklady 1. Tieto náklady, ktoré vznikli členským štátom pri vykonávaní opatrení uvedených v článku 17, môžu byť oprávnené na granty na základe uvedeného článku: a) náklady na personál bez ohľadu na jeho postavenie, ktorý sa priamo zúčastňuje na opatreniach a tiež náklady na prenájom zariadenia, spotrebný materiál a akýkoľvek iný potrebný materiál, produkty na ošetrenie a laboratórne skúšky; b) náklady na zmluvy o poskytovaní služieb s tretími stranami na vykonanie časti opatrení; c) náklady na odškodnenie dotknutých hospodárskych subjektov za zničenie a následné odstránenie rastlín, rastlinných produktov a iných predmetov a čistenie a dezinfekciu hospodárstiev, zeme, vody, pôdy, rastových médií, priestorov, strojov a zariadení; d) vo výnimočných a riadne odôvodnených prípadoch náklady vzniknuté pri vykonávaní potrebných opatrení iných ako opatrenia uvedené v písm. a) až c) za podmienky, že tieto opatrenia sú vymedzené v rozhodnutí o financovaní uvedenom v článku 35 ods. 3. 2. Ako výnimka podľa článku 130 ods. 1 nariadenia (EÚ, Euratom) č. 966/2012 sú náklady oprávnené od dátumu, keď členské štáty oznámia Komisii výskyt škodcu. Komisia po posúdení žiadostí o platby predložených členskými štátmi prijme príslušné rozpočtové záväzky a vykoná platby oprávnených výdavkov. Oddiel 2 Programy prieskumov na zisťovanie výskytu škodcov Článok 20 Oprávnené programy prieskumov Granty sa môžu poskytnúť členským štátom na ročné a viacročné programy prieskumov, ktoré vykonávajú na zistenie výskytu škodcov (ďalej len „programy prieskumov“), za podmienky, že uvedené programy prieskumov spĺňajú aspoň jednu z týchto podmienok: a) týkajú sa škodcov uvedených v oddiele I časti A prílohy I a v oddiele I časti A prílohy II k smernici 2000/29/ES; b) vzťahuje sa na ne opatrenie prijaté Komisiou podľa článku 16 ods. 3 smernice 2000/29/ES. V prípade škodcov uvedených v prvom odseku písm. a) sa programy prieskumov zakladajú na posúdení rizík zavlečenia, usídlenia a šírenia týchto škodcov na území dotknutého členského štátu a zameriavajú sa minimálne na škodcov, ktorí predstavujú hlavné riziká, a na hlavné rastlinné odrody, ktoré sú vystavené týmto rizikám. V prípade opatrení, ktoré spĺňajú podmienku stanovenú v písm. b) prvého odseku, grant nepokrýva náklady vzniknuté po uplynutí opatrenia prijatého Komisiou na základe článku 16 ods. 3 smernice 2000/29/ES. Článok 21 Oprávnené náklady Tieto náklady, ktoré vznikli členským štátom pri vykonávaní programov prieskumov uvedených v článku 20, môžu byť oprávnené na granty podľa uvedeného článku: a) náklady na odoberanie vzoriek; b) náklady na testovanie za podmienky, že sú obmedzené na: i) náklady na testovacie súpravy, činidlá a spotrebný materiál, ktoré sú identifikovateľné a použité zvlášť na uskutočnenie týchto testov; ii) náklady na personál, bez ohľadu na jeho postavenie, ktorý sa priamo zúčastňuje na odoberaní vzoriek a vykonávaní testov; c) vo výnimočných a riadne odôvodnených prípadoch náklady vzniknuté pri vykonávaní potrebných opatrení iných ako opatrenia uvedené v písm. a) a b) za podmienky, že sú tieto opatrenia vymedzené v rozhodnutí o grante uvedenom v článku 23 ods. 2. Článok 22 Obsah a predkladanie programov prieskumov 1. Členské štáty Komisii každý rok do 31. mája predložia programy prieskumov, ktoré začínajú v nasledujúcom roku, pre ktorý sa uchádzajú o grant. Programy prieskumov predložené po 31. máji nie sú oprávnené na financovanie v nasledujúcom roku. 2. Programy prieskumov obsahujú minimálne: a) škodcov zahrnutých do programu; b) opis a vymedzenie zemepisných a správnych oblastí, v ktorých sa má program uplatňovať, a opis stavu týchto oblastí, pokiaľ ide o výskyt predmetných škodcov; c) trvanie programu; d) počet vizuálnych prehliadok, vzoriek a testovaní naplánovaných, pokiaľ ide o škodcov a rastliny, rastlinné produkty a iné dotknuté predmety; e) odhadovaný rozpočet; f) ciele, ktoré sa majú dosiahnuť do dátumu dokončenia programu, a jeho predpokladané prínosy; g) vhodné ukazovatele na meranie dosiahnutia cieľov programu. V každom viacročnom programe prieskumov sa uvedú informácie uvedené v písm. a) až g) prvého pododseku pre každý rok zahrnutý do programu. Článok 23 Hodnotenie a schvaľovanie programov prieskumov 1. Programy prieskumov sa hodnotia pomocou priorít a kritérií stanovených v ročných alebo viacročných pracovných programoch uvedených v článku 35 ods. 1 a v náležitých prípadoch pomocou priorít a kritérií stanovených v ročných alebo viacročných usmerneniach uvedených v odseku 5 tohto článku. 2. Ročné programy prieskumov a súvisiace financovanie sa schvália každý rok do 31. januára prostredníctvom rozhodnutia o grante vo vzťahu k opatreniam vykonaným a nákladom vzniknutým od 1. januára do 31. decembra uvedeného roka. Komisia môže po predložení predbežných správ, ako je uvedené v článku 15, zmeniť takéto rozhodnutia, ak to je potrebné, vo vzťahu k celému oprávnenému obdobiu. 3. Viacročné programy prieskumov a súvisiace financovanie sa schvália do 31. januára prvého roku vykonávania prostredníctvom rozhodnutia o grante vo vzťahu k opatreniam vykonaným a nákladom vzniknutým od 1. januára prvého roku vykonávania do konca obdobia vykonávania. 4. V prípade schválenia viacročných programov prieskumov v súlade s odsekom 3 sa rozpočtové záväzky môžu rozdeliť na ročné splátky. Keď sa rozpočtové záväzky rozdelia na ročné splátky, Komisia vyčlení ročné splátky, pričom zohľadní napredovanie programov, odhadované potreby a rozpočet, ktorý je k dispozícii. 5. Komisia môže prijať ročné alebo viacročné usmernenia obsahujúce fytosanitárne priority vrátane vymedzenia najmä škodcov, o ktorých nie je známe, že by sa vyskytovali na území Únie, a škodcov, ktorí sa považujú za najnebezpečnejších pre územie Únie, a kritérií, ktoré sa použijú pri hodnotení programov prieskumov. Článok 24 Podávanie správ a platby Na programy prieskumov sa primerane uplatňujú články 15 a 16. Oddiel 3 Programy kontroly škodcov v najvzdialenejších regiónoch Únie Článok 25 Oprávnené opatrenia a náklady 1. Granty sa môžu poskytnúť členským štátom na programy, ktoré vykonávajú na kontrolu škodcov v najvzdialenejších regiónoch Únie, ktoré sú vymenované v článku 349 Zmluvy o fungovaní Európskej únie, v súlade s cieľmi stanovenými v článku 2 nariadenia (EÚ) č. 228/2013 (ďalej len „programy pre najvzdialenejšie regióny“). Uvedené granty sa týkajú činností potrebných na zabezpečenie toho, aby sa v týchto regiónoch správne vykonávali pravidlá kontroly škodcov platné v týchto regiónoch. 2. Tieto náklady, ktoré vznikli členským štátom pri vykonávaní programov pre najvzdialenejšie regióny, môžu byť oprávnené na finančný príspevok Únie: a) náklady na personál, bez ohľadu na jeho postavenie, ktorý sa priamo zúčastňuje na vykonávaní týchto opatrení, a aj náklady na prenájom zariadenia, spotrebný materiál, produkty na ošetrenie; b) náklady na zmluvy o poskytovaní služieb s tretími stranami na vykonanie časti opatrení; c) náklady na odoberanie vzoriek; d) náklady na testovanie za podmienky, že sú obmedzené na: i) náklady na testovacie súpravy, činidlá a spotrebný materiál, ktoré sú identifikovateľné a použité zvlášť na uskutočnenie týchto testov; ii) náklady na personál, bez ohľadu na jeho postavenie, ktorý sa priamo zúčastňuje na odoberaní vzoriek a vykonávaní testov. Článok 26 Obsah a predkladanie programov pre najvzdialenejšie regióny 1. Členské štáty Komisii každý rok do 31. mája predložia programy pre najvzdialenejšie regióny, ktoré začínajú v nasledujúcom roku, pre ktorý sa uchádzajú o grant. Programy pre najvzdialenejšie regióny predložené po 31. máji nie sú oprávnené na financovanie v nasledujúcom roku. 2. Programy pre najvzdialenejšie regióny obsahujú minimálne: a) škodcov zahrnutých do programu; b) opis a vymedzenie zemepisných a správnych oblastí, v ktorých sa má program uplatňovať, a opis stavu týchto oblastí, pokiaľ ide o výskyt predmetných škodcov; c) technickú analýzu regionálnej fytosanitárnej situácie; d) trvanie programu; e) činnosti zahrnuté do programu a v uplatniteľných prípadoch počet vizuálnych prehliadok, vzoriek a testovaní naplánovaných, pokiaľ ide o škodcov a rastliny, rastlinné produkty a iné dotknuté predmety; f) odhadovaný rozpočet; g) ciele, ktoré sa majú dosiahnuť do dátumu dokončenia programu, a jeho predpokladané prínosy; h) vhodné ukazovatele na meranie dosiahnutia cieľov programu. V každom viacročnom programe pre najvzdialenejšie regióny sa uvedú informácie uvedené v písm. a) až h) prvého pododseku pre každý rok zahrnutý do programu. Článok 27 Hodnotenie a schvaľovanie programov pre najvzdialenejšie regióny 1. Programy pre najvzdialenejšie regióny sa hodnotia pomocou priorít a súboru kritérií stanovených v ročných alebo viacročných pracovných programoch uvedených v článku 35 ods. 1. 2. Ročné programy pre najvzdialenejšie regióny a súvisiace financovanie sa schvália každý rok do 31. januára prostredníctvom rozhodnutia o udelení grantu vo vzťahu k opatreniam vykonaným a nákladom vzniknutým od 1. januára do 31. decembra uvedeného roka. Komisia môže po predložení predbežných správ, ako je uvedené v článku 15, zmeniť takéto rozhodnutia, ak to je potrebné, vo vzťahu k celému oprávnenému obdobiu. 3. Viacročné programy pre najvzdialenejšie regióny a súvisiace financovanie sa schvália do 31. januára prvého roku vykonávania prostredníctvom rozhodnutia o grante vo vzťahu k opatreniam vykonaným a nákladom vzniknutým od 1. januára prvého roku vykonávania do konca obdobia vykonávania. 4. V prípade schválenia viacročných národných programov pre najvzdialenejšie regióny v súlade s odsekom 3 sa rozpočtové záväzky môžu rozdeliť na ročné splátky. Keď sa rozpočtové záväzky rozdelia na ročné splátky, Komisia vyčlení ročné splátky, pričom zohľadní napredovanie programov, odhadované potreby a rozpočet, ktorý je k dispozícii. Článok 28 Podávanie správ a platby Na programy pre najvzdialenejšie regióny sa primerane uplatňujú články 15 a 16. KAPITOLA III FINANČNÁ PODPORA NA ÚRADNÉ KONTROLY A INÉ ČINNOSTI Článok 29 Referenčné laboratóriá Európskej únie 1. Referenčným laboratóriám Európskej únie uvedeným v článku 32 nariadenia (ES) č. 882/2004 sa môžu poskytnúť granty na náklady, ktoré im vzniknú pri vykonávaní pracovných programov schválených Komisiou. 2. Tieto náklady môžu byť oprávnené na granty podľa odseku 1: a) náklady na personál, bez ohľadu na jeho postavenie, ktorý sa priamo zúčastňuje na činnostiach laboratórií, ktoré sa v nich vykonávajú ako v referenčných laboratóriách Únie; b) náklady na vybavenie; c) náklady na spotrebný materiál; d) náklady na prepravu vzoriek, služobné cesty, stretnutia, činnosti odbornej prípravy. Článok 30 Odborná príprava 1. Únia môže financovať odbornú prípravu personálu príslušných orgánov zodpovedného za úradné kontroly, ako je uvedené v článku 51 nariadenia (ES) č. 882/2004, s cieľom vypracovať harmonizovaný prístup k úradným kontrolám a ostatným úradným činnostiam na zabezpečenie vysokej úrovne ochrany zdravia ľudí, zvierat a rastlín. 2. Komisia vypracuje programy odbornej prípravy, v ktorých identifikuje priority na intervenciu, a to na základe zistených rizík pre verejné zdravie, zdravie a dobré životné podmienky zvierat a zdravie rastlín. 3. Aby boli oprávnené na financovanie z prostriedkov Únie, ako je uvedené v odseku 1, príslušné orgány zabezpečia, aby sa poznatky získané prostredníctvom činností odbornej prípravy uvedených v uvedenom odseku šírili podľa potreby a boli náležite využité v národných programoch odbornej prípravy. 4. Na finančný príspevok uvedený v odseku 1 môžu byť oprávnené tieto náklady: a) náklady na organizáciu činností odbornej prípravy alebo výmenných aktivít; b) náklady na cestovanie a ubytovanie personálu príslušných orgánov, ktorý sa zúčastňuje na odbornej príprave. Článok 31 Experti z členských štátov Finančný príspevok Únie sa môže poskytnúť na cestovné náklady a diéty vzniknuté expertom členských štátov v dôsledku toho, že ich Komisia vymenovala, aby boli nápomocní jej znalcom, ako je stanovené v článku 45 ods. 1 a článku 46 ods. 1 nariadenia (ES) č. 882/2004. Článok 32 Koordinované plány kontroly a zhromažďovanie údajov 1. Granty sa môžu poskytnúť členským štátom na náklady vzniknuté pri vykonávaní koordinovaných plánov kontroly uvedených v článku 53 nariadenia (ES) č. 882/2004 a pri zhromažďovaní údajov. 2. Oprávnené môžu byť tieto náklady: a) náklady na laboratórne skúšky; b) náklady na vybavenie potrebné na vykonávanie úloh úradných kontrol a zhromažďovania údajov. KAPITOLA IV INÉ OPATRENIA Článok 33 Informačné systémy 1. Únia financuje vytvorenie a prevádzku databáz a automatizovaných systémov riadenia informácií, ktoré sú potrebné na účinné a efektívne vykonávanie pravidiel uvedených v článku 1 a riadených Komisiou. 2. Finančný príspevok Únie sa môže poskytnúť na vytvorenie a riadenie databáz a automatizovaných systémov riadenia informácií tretích strán, aj medzinárodných organizácií, ak takéto nástroje: a) majú preukázanú pridanú hodnotu pre Úniu ako celok a sú dostupné v celej Únii pre všetkých používateľov, ktorí o ne majú záujem a b) sú potrebné na účinné a efektívne vykonávanie pravidiel uvedených v článku 1. Článok 34 Vykonávanie a prispôsobenie pravidiel 1. Únia môže financovať technickú a vedeckú prácu vrátane štúdií a koordinačných činností potrebných na zabezpečenie správneho vykonávania pravidiel uvedených v článku 1 a ich prispôsobenie vedeckému, technologickému a spoločenskému vývoju. Finančný príspevok Únie sa môže poskytnúť aj členským štátom alebo medzinárodným organizáciám pôsobiacim v oblastiach uvedených v článku 1 na vykonanie činností na podporu vývoja a vykonávania pravidiel uvedených v článku 1. 2. Granty sa môžu poskytnúť na projekty, ktoré organizuje jeden alebo viacero členských štátov s cieľom zlepšiť efektívne vykonávanie úradných kontrol prostredníctvom používania inovatívnych postupov a protokolov. 3. Finančný príspevok Únie sa môže poskytnúť aj na podporu informácií a iniciatív na zvýšenie informovanosti s cieľom zabezpečiť také správanie pri vykonávaní pravidiel uvedených v článku 1, ktoré je lepšie, udržateľné a vyhovuje požiadavkám právnych predpisov. HLAVA III PLÁNOVANIE, VYKONÁVANIE A KONTROLA Článok 35 Pracovné programy 1. Komisia prostredníctvom vykonávacích aktov prijme spoločné alebo samostatné ročné alebo viacročné pracovné programy na vykonávanie opatrení uvedených v hlave II, okrem kapitoly I oddielu 1 a kapitoly II oddielu 1. Uvedené vykonávacie akty sa prijmú v súlade s postupom preskúmania uvedeným v článku 39 ods. 3. 2. V pracovných programoch uvedených v odseku 1 sa stanovia sledované ciele, očakávané výsledky, spôsob vykonávania a ich celková suma. Obsahujú aj opis opatrení, ktoré sa majú financovať, informácie o sumách pridelených na každé opatrenie a orientačný harmonogram vykonávania. Pokiaľ ide o granty, obsahujú ich priority, základné kritériá hodnotenia a sadzbu financovania. 3. Komisia na vykonávanie opatrení uvedených v oddiele 1 kapitoly I hlavy II a v oddiele 1 kapitoly II hlavy II, alebo keď je potrebné reagovať na nepredvídateľné udalosti, prijme rozhodnutia o financovaní ad hoc v súlade s článkom 84 ods. 2 nariadenia (EÚ, Euratom) č. 966/2012. Článok 36 Kontroly na mieste vykonávané Komisiou Komisia môže organizovať kontroly na mieste v členských štátoch a v priestoroch príjemcov, a to najmä s cieľom overiť: a) účinné vykonávanie opatrení, na ktoré sa čerpá finančný príspevok Únie; b) súlad administratívnych postupov s pravidlami Únie; c) existenciu predpísaných sprievodných dokumentov a ich súlad s opatreniami, na ktoré sa čerpá príspevok Únie. Článok 37 Prístup k informáciám Členské štáty a príjemcovia sprístupnia Komisii všetky informácie potrebné na overenie vykonávania opatrení a prijmú všetky také opatrenia na uľahčenie kontrol, ktoré Komisia považuje za primerané v súvislosti s hospodárením s finančnými prostriedkami Únie, vrátane kontrol na mieste. Článok 38 Ochrana finančných záujmov Únie 1. Komisia prijme príslušné opatrenia na zabezpečenie toho, aby sa pri vykonávaní opatrení financovaných podľa tohto nariadenia chránili finančné záujmy Únie uplatňovaním preventívnych opatrení na zamedzenie podvodom, korupcii a iným protiprávnym činnostiam, účinnými kontrolami, vymáhaním neoprávnene vyplatených súm pri odhalení nezrovnalostí a v prípade potreby aj ukladaním účinných, primeraných a odrádzajúcich sankcií. 2. Komisia alebo jej zástupcovia a Dvor audítorov majú právomoc vykonávať na základe dokumentov a na mieste audit u všetkých príjemcov grantov, vykonávacích orgánov, dodávateľov a subdodávateľov, ktorým boli poskytnuté finančné prostriedky Únie podľa tohto nariadenia. Európsky úrad pre boj proti podvodom (OLAF) je oprávnený vykonávať kontroly a inšpekcie na mieste u hospodárskych subjektov, ktorých sa takéto financovanie priamo alebo nepriamo týka, a to v súlade s postupmi podľa nariadenia Rady (Euratom, ES) č. 2185/96[27] na účely zistenia, či v súvislosti s dohodou alebo rozhodnutím o grante alebo zmluvou týkajúcou sa financovania Úniou nedošlo k podvodu, korupcii alebo akémukoľvek inému protiprávnemu konaniu poškodzujúcemu finančné záujmy Únie. Bez toho, aby boli dotknuté ustanovenia prvého a druhého pododseku, dohody o spolupráci s tretími krajinami a medzinárodnými organizáciami, dohody o grante, rozhodnutia o grante a zmluvy vyplývajúce z vykonávania tohto nariadenia výslovne oprávňujú Komisiu, Dvor audítorov a OLAF vykonávať takéto audity, kontroly a inšpekcie na mieste. HLAVA IV VŠEOBECNÉ A ZÁVEREČNÉ USTANOVENIA Článok 39 Postup vo výbore 1. Komisii pomáha Stály výbor pre rastliny, zvieratá, potraviny a krmivá stanovený článkom 58 ods. 1 nariadenia (ES) č. 178/2002. Tento výbor je výborom v zmysle nariadenia (EÚ) č. 182/2011. 2. Ak sa odkazuje na tento odsek, uplatňuje sa článok 4 nariadenia (EÚ) č. 182/2011. V prípade, že sa stanovisko výboru má získať písomným postupom, tento postup sa ukončí bez výsledku, ak o tom v lehote na doručenie stanoviska rozhodne predseda výboru alebo ak o to požiada jednoduchá väčšina členov výboru. 3. Ak sa odkazuje na tento odsek, uplatňuje sa článok 5 nariadenia (EÚ) č. 182/2011. V prípade, že sa stanovisko výboru má získať písomným postupom, tento postup sa ukončí bez výsledku, ak o tom v lehote na doručenie stanoviska rozhodne predseda výboru alebo ak o to požiada jednoduchá väčšina členov výboru. Článok 40 Hodnotenie 1. Komisia vypracuje najneskôr do 31. decembra 2018 hodnotiacu správu o plnení cieľov uvedených v článku 2 ods. 1 v súvislosti s opatreniami uvedenými v kapitole I a kapitole II hlavy II a v článkoch 29 a 30 kapitoly III (výsledky a vplyvy), pokiaľ ide o efektívnosť využívania zdrojov a ich pridanú hodnotu, a to na úrovni Únie. Okrem toho sa v hodnotení skúma aj rozsah zjednodušenia, pokračujúca relevantnosť všetkých cieľov, ako aj prínos opatrení k prioritám Únie v oblasti inteligentného, udržateľného a inkluzívneho rastu. Zohľadňuje aj výsledky hodnotenia dlhodobého vplyvu predchádzajúcich opatrení. 2. Komisia vykoná do 30. júna 2022 v úzkej spolupráci s členskými štátmi hodnotenie ex post opatrení uvedených v odseku 1. V hodnotení ex post opatrení uvedených v odseku 1 sa skúma účinnosť a efektívnosť výdavkov uvedených v článku 1 a ich vplyv. 3. V hodnoteniach uvedených v článkoch 1 a 2 sa zohľadní dosiahnutý pokrok pomocou ukazovateľov uvedených v článku 2 ods. 2. 4. Komisia oznámi výsledky hodnotení uvedených v odsekoch 1 a 2 Európskemu parlamentu, Rade, Európskemu hospodárskemu a sociálnemu výboru a Výboru regiónov. Článok 41 Informovanosť, komunikácia a propagácia 1. Príjemcovia a dotknuté členské štáty v náležitých prípadoch zabezpečia, aby sa finančným príspevkom poskytnutým na základe tohto nariadenia venovala náležitá propagácia s cieľom informovať verejnosť o úlohe Únie pri financovaní opatrení. 2. Komisia vykoná opatrenia v oblasti informovanosti a komunikácie o financovaných opatreniach a výsledkoch. Okrem toho rozpočtové prostriedky vyčlenené na komunikáciu podľa tohto nariadenia sa vzťahujú aj na vnútornú komunikáciu o politických prioritách Únie. Článok 42 Zrušenia 1. Rozhodnutia 66/399/EHS, 76/894/EHS a 2009/470/ES sa zrušujú. 2. Odkazy na rozhodnutia 66/399/EHS a 76/894/EHS sa považujú za odkazy na článok 58 ods. 1 nariadenia (ES) č. 178/2002. Článok 43 Prechodné ustanovenia V prípade národných programov eradikácie, kontroly a monitorovania chorôb zvierat a zoonóz na rok 2013, na ktoré sa čerpá financovanie Únie na základe finančného opatrenia stanoveného v článku 27 rozhodnutia 2009/470/ES, sa naďalej uplatňujú odseky 7 a 8 uvedeného článku. Článok 44 Zmena smernice 98/56/ES Smernica 98/56/ES[28] sa mení takto: V článku 17 sa odsek 1 nahrádza takto: „1. Komisii pomáha Stály výbor pre rastliny, zvieratá, potraviny a krmivá ustanovený článkom 58 ods. 1 nariadenia Európskeho parlamentu a Rady (ES) č. 178/2002. Uvedený výbor je výborom v zmysle nariadenia (EÚ) č. 182/2011.“ V článku 18 sa odsek 1 nahrádza takto: „1. Komisii pomáha Stály výbor pre rastliny, zvieratá, potraviny a krmivá ustanovený článkom 58 ods. 1 nariadenia (ES) č. 178/2002. Uvedený výbor je výborom v zmysle nariadenia (EÚ) č. 182/2011.“ Článok 45 Zmena smernice 2000/29/ES Smernica 2000/29/ES sa mení takto: 1. V článku 13c sa vypúšťa odsek 5. 2. Články 22 až 26 sa vypúšťajú. Článok 46 Zmena nariadenia (ES) č. 178/2002 1. V článku 58 nariadenia (ES) č. 178/2002 sa odsek 1 nahrádza takto: „1. Komisii pomáha Stály výbor pre rastliny, zvieratá, potraviny a krmivá, ďalej len „výbor“. Tento výbor je výborom v zmysle nariadenia Európskeho parlamentu a Rady (EÚ) č. 182/2011[29]. Výbor bude organizovaný v sekciách, ktoré sa budú zaoberať všetkými relevantnými záležitosťami.“ 2. Všetky odkazy v právnych predpisoch Únie na Stály výbor pre potravinový reťazec a zdravie zvierat sa považujú za odkazy na výbor uvedený v článku 58 ods. 1 nariadenia (ES) č. 178/2002. Článok 47 Zmena nariadenia (ES) č. 882/2004 Článok 66 nariadenia (ES) č. 882/2004 sa vypúšťa. Článok 48 Zmena nariadenia (ES) č. 396/2005 Článok 36 a článok 37 nariadenia (ES) č. 396/2005 sa vypúšťajú. Článok 49 Zmena smernice 2008/90/ES V článku 19 smernice 2008/90/ES sa odsek 1 nahrádza takto: „1. Komisii pomáha Stály výbor pre rastliny, zvieratá, potraviny a krmivá ustanovený článkom 58 ods. 1 nariadenia Európskeho parlamentu a Rady (ES) č. 178/2002. Tento výbor je výborom v zmysle nariadenia Európskeho parlamentu a Rady (EÚ) č. 182/2011.“ Článok 50 Zmena smernice 2009/128/ES Článok 22 smernice 2009/128/ES sa vypúšťa. Článok 51 Zmena nariadenia (ES) č. 1107/2009 Článok 76 nariadenia (ES) č. 1107/2009 sa vypúšťa. Článok 52 Nadobudnutie účinnosti a uplatňovanie Toto nariadenie nadobúda účinnosť tretím dňom po jeho uverejnení v Úradnom vestníku Európskej únie. Uplatňuje sa od 1. januára 2014. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda LEGISLATÍVNY FINANČNÝ VÝKAZ 1. RÁMEC NÁVRHU/INICIATÍVY 1.1. Názov návrhu/iniciatívy 1.2. Príslušné oblasti politiky v rámci ABM/ABB 1.3. Druh návrhu/iniciatívy 1.4. Ciele 1.5. Dôvody návrhu/iniciatívy 1.6. Trvanie a finančný vplyv 1.7. Plánovaný spôsob hospodárenia 2. OPATRENIA V OBLASTI RIADENIA 2.1. Opatrenia týkajúce sa kontroly a predkladania správ 2.2. Systémy riadenia a kontroly 2.3. Opatrenia na predchádzanie podvodom a nezrovnalostiam 3. ODHADOVANÝ FINANČNÝ VPLYV NÁVRHU/INICIATÍVY 3.1. Príslušné okruhy viacročného finančného rámca a rozpočtové riadky výdavkov 3.2. Odhadovaný vplyv na výdavky 3.2.1. Zhrnutie odhadovaného vplyvu na výdavky 3.2.2. Odhadovaný vplyv na operačné rozpočtové prostriedky 3.2.3. Odhadovaný vplyv na administratívne rozpočtové prostriedky 3.2.4. Súlad s platným viacročným finančným rámcom 3.2.5. Príspevky od tretích strán 3.3. Odhadovaný vplyv na príjmy LEGISLATÍVNY FINANČNÝ VÝKAZ 1. RÁMEC NÁVRHU/INICIATÍVY 1.1. Názov návrhu/iniciatívy Návrh nariadenia Európskeho parlamentu a Rady, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat ako aj zdravia rastlín a rastlinného rozmnožovacieho materiálu (ďalej len „výdavky na potraviny a krmivá“) 1.2. Príslušné oblasti politiky v rámci ABM/ABB[30] 17 04 Bezpečnosť potravín a krmív, zdravie zvierat, dobré životné podmienky zvierat a zdravie rastlín 1.3. Druh návrhu/iniciatívy ¨ Návrh/iniciatíva sa týka novej akcie ¨ Návrh/iniciatíva sa týka novej akcie, ktorá nadväzuje na pilotný projekt/prípravnú akciu[31] ¨ Návrh/iniciatíva sa týka predĺženia trvania existujúcej akcie P Návrh/iniciatíva sa týka akcie presmerovanej na novú akciu 1.4. Ciele 1.4.1. Viacročné strategické ciele Komisie, ktoré sú predmetom návrhu/iniciatívy Výdavky pokryté týmto nariadením sú zamerané na zabezpečenie vysokej úrovne zdravia ľudí, zvierat a rastlín v celom potravinovom reťazci a v súvisiacich oblastiach a vysokej úrovne ochrany spotrebiteľov a životného prostredia a súčasne na umožnenie potravinárskemu odvetviu EÚ fungovať v prostredí, ktoré podporuje konkurencieschopnosť a tvorbu pracovných miest. 1.4.2. Konkrétne ciele a príslušné činnosti v rámci ABM/ABB Konkrétny cieľ č. 1 Prispieť k vysokej úrovni bezpečnosti potravín a systémov výroby potravín a ostatných výrobkov, ktoré môžu ovplyvniť bezpečnosť potravín, a súčasne zlepšiť udržateľnosť výroby potravín. Konkrétny cieľ č. 2 Prispieť k zvýšeniu významu zdravia zvierat v Únii a podporiť zlepšenie dobrých životných podmienok zvierat. Konkrétny cieľ č. 3 Prispieť k včasnému odhaleniu škodcov a ich eradikácii v prípade, ak boli títo škodcovia zavlečení do Únie. Konkrétny cieľ č. 4 Prispieť k zlepšeniu účinnosti, efektívnosti a spoľahlivosti úradných kontrol a iných činností vykonávaných s cieľom účinného vykonávania a dodržiavania pravidiel Únie uvedených v nariadení, ktorým sa upravuje hospodárenie s výdavkami na potraviny a krmivá. 1.4.3. Očakávané výsledky a vplyv Finančný rámec na roky 2007 – 2013 sa týka predovšetkým členských štátov a ich príslušných orgánov, keďže sú hlavnými príjemcami finančného príspevku. Existujú aj nepriame vplyvy na zainteresované strany, ako sú prvovýrobcovia (poľnohospodári atď.), ostatní prevádzkovatelia a veterinári, ale tí až v druhom rade. Pokračovať sa bude s návrhom nariadenia na obdobie rokov 2014 – 2020. Celkový očakávaný výsledok je, že prostredníctvom spolufinancovania EÚ: - choroby zvierat a rastlinní škodcovia budú v prípade ich výskytov rýchlejšie eradikovaní; - zamedzí sa výskytu chorôb zvierat a rastlinných škodcov; - právne predpisy EÚ týkajúce sa bezpečnosti potravín a krmív sa budú harmonizovanejšie uplatňovať v celej EÚ. Uvedené výsledky okrem toho prispejú aj k bezproblémovejšiemu fungovaniu vnútorného trhu a ľahšiemu prístupu na trhy tretích krajín, čo môže mať pozitívny vplyv na zamestnanosť v EÚ. Ukazovatele výsledkov a vplyvu Cieľ č. 1: Prispieť k vysokej úrovni bezpečnosti potravín a systémov výroby potravín a ostatných výrobkov, ktoré môžu ovplyvniť bezpečnosť potravín, a súčasne zlepšiť udržateľnosť výroby potravín. Tento cieľ sa bude merať prostredníctvom zníženia počtu prípadov chorôb ľudí v Únii, ktoré sú spojené s bezpečnosťou potravín alebo zoonózami. Cieľ č. 2: Prispieť k zvýšeniu významu zdravia zvierat v Únii a podporiť zlepšenie dobrých životných podmienok zvierat. Tento cieľ sa bude merať prostredníctvom zvýšenia počtu členských štátov alebo ich regiónov, v ktorých sa nevyskytujú choroby zvierat, na ktoré sa poskytuje finančný príspevok, a zlepšenia parametrov chorôb, ako sú incidencia, prevalencia a počet ohnísk nákazy. Cieľ č. 3: Prispieť k včasnému odhaleniu škodcov a ich eradikácii v prípade, ak boli títo škodcovia zavlečení do Únie. Tento cieľ sa bude merať: - pokrytím územia Únie prieskumami na zisťovanie výskytu škodcov, najmä škodcov, o ktorých sa nevie, že sa vyskytujú na území Únie, a škodcov, ktorí sa považujú za najnebezpečnejších pre územie Únie; a - prostredníctvom času potrebného na eradikáciu uvedených škodcov a jej úspešnosti. Cieľ č. 4: Prispieť k zlepšeniu účinnosti, efektívnosti a spoľahlivosti úradných kontrol a iných činností vykonávaných s cieľom účinného vykonávania a dodržiavania pravidiel Únie uvedených v nariadení, ktorým sa upravuje hospodárenie s výdavkami na potraviny a krmivá. Tento cieľ sa bude merať prostredníctvom pozitívnej tendencie výsledkov kontrol v konkrétnych problematických oblastiach, ktoré vykonali a oznámili experti Komisie v členských štátoch. 1.5. Dôvody návrhu/iniciatívy 1.5.1. Potreby, ktoré sa majú uspokojiť v krátkodobom alebo dlhodobom horizonte Súkromný sektor sa bude chrániť pred vážnymi škodlivými vplyvmi chorôb a škodcov, čo podporí rast a tvorbu pracovných miest v EÚ. Ustanoveniami tohto nariadenia sa majú podporiť ciele politiky pre každú oblasť, ktorá je zameraná na udržanie dobrého zdravia zvierat, zdravia rastlín, zdravia rastlinného rozmnožovacieho materiálu a na úradné kontroly. Nariadenie bude pokračovať v podporovaní vykonávania akcie EÚ v oblasti politiky bezpečnosti potravín od roku 2014. Vychádza z výsledkov dosiahnutých prostredníctvom existujúcich právnych predpisov a zo zrýchleného posúdenia vplyvov, ktoré je prílohou k tomuto návrhu. 1.5.2. Prínos zapojenia Európskej únie V súlade s prístupom k bezpečnosti potravín a krmív nazývaným „z terénu na papier“ sa táto akcia zameriava na dosiahnutie zlepšení v celom potravinovom reťazci. Tento sektor je harmonizovaný na úrovni EÚ a medzi členskými štátmi sa obchoduje v značných objemoch. Odvetvie potravín a nápojov EÚ je najväčším výrobným odvetvím v Európe s ročným obratom v roku 2009 vo výške 954 miliárd EUR a s vývozom potravín a nápojov do tretích krajín v hodnote približne 54 miliárd EUR. Prispieva k pozitívnej obchodnej bilancii vo výške približne desať miliárd EUR a zamestnáva približne 4,2 milióna ľudí. (Zdroj: Konfederácia výrobcov potravín a nápojov EÚ). Prepuknutia vážnych chorôb zvierat a rastlín môžu spôsobiť veľké priame straty pre poľnohospodárstvo a potenciálne obrovské nepriame straty pre európske hospodárstvo. Tieto problémy sa môžu rýchlo rozšíriť medzi členskými štátmi a dotknúť sa celého trhu EÚ. Nedávny výskyt katarálnej horúčky oviec (modrého jazyka), ktorá spôsobila značné straty vo veľkej časti Európy, je dôležitou pripomienkou nepredvídateľnosti a závažnosti prepuknutí chorôb zvierat. Cieľom zásahu EÚ je minimalizovať vplyv na zdravie ľudí a zvierat a na trhy a znížiť riziká v celom potravinovom reťazci prostredníctvom preventívnych akcií a riadenia kríz. EÚ prispieva na národné programy zamerané na zlepšenie zdravia zvierat alebo eradikáciu chorôb, ktoré zasahujú ľudí alebo ktorých výskyt môže spôsobiť vážne sociálne, hospodárske a politické dôsledky. Eradikačné programy, programy kontroly a monitorovacie programy sú potrebné na zníženie rizika pre zdravie verejnosti a/alebo zvierat na prijateľnú úroveň. Celoeurópska kontrola sa vykonáva aj v prípade chorôb, ako sú vtáčia chrípka a prenosné spongiformné encefalopatie (TSE). K dispozícii je finančný príspevok na núdzové opatrenia (núdzový fond) na pomoc členským štátom pri zvládaní kríz v súvislosti s chorobami zvierat a zriadili sa a zásobujú vakcínové banky, aby bola stála zásoba očkovacích látok na núdzové použitie. Poskytujú sa aj finančné prostriedky na podporu členského štátu, ktorý je obeťou objavenia sa organizmov škodlivých rastlinám, najmä vzhľadom na zintenzívnený obchod medzi členskými štátmi a s tretími krajinami. Týka sa to nielen potravinárskeho odvetvia, ale aj priemyslu všeobecne, a to z dôvodu možného vplyvu niektorých rastlinných škodlivých organizmov na drevo a drevený obalový materiál, napr. palety. Ďalej sa financuje sieť referenčných laboratórií Európskej únie s cieľom zaistiť lepšiu pripravenosť a poskytnúť Komisii a členským štátom vedeckú podporu. Podporuje to harmonizáciu diagnostických postupov na úrovni EÚ. Akcia zahŕňa aj program odbornej prípravy (program Lepšia odborná príprava pre bezpečnejšie potraviny) pre personál príslušných orgánov v EÚ a aj mimo nej na zaistenie riadneho vykonávania noriem EÚ. 1.5.3. Poznatky získané z podobných skúseností v minulosti Problémy súčasného právneho rámca sa týkajú najmä potreby zmeniť tento rámec podľa zmenených odvetvových potrieb zistených v príslušných preskúmaniach. Tieto potreby by sa mali zohľadniť v budúcich právnych predpisoch bez ohľadu na to, či sa ustanovenia týkajúce sa výdavkov nachádzajú v odvetvových aktoch alebo sú spojené do jedného horizontálneho aktu. Zdroj problému č. 1: Súčasný právny rámec je príliš zložitý. Súčasná nedostatočná prehľadnosť sadzieb financovania predstavuje pre členské štáty veľkú neistotu pri plánovaní. V tomto nariadení sú preto stanovené tri maximálne sadzby: 50 %, 75 % a 100 %. Sadzba financovania 100 % sa uplatňuje na nákup očkovacích látok a na oprávnené náklady referenčných laboratórií EÚ; sadzba 75 % sa má uplatňovať na oprávnené výdavky pre členské štáty, v ktorých je posledný hrubý národný dôchodok na obyvateľa menej ako 90 % priemeru Únie; sadzba 50 % sa uplatňuje na ostatné oprávnené výdavky; považuje sa za základnú sadzbu od roku 2014. Ustanovenia týkajúce sa rôznych finančných ustanovení sa v súčasnosti navyše nachádzajú vo viacerých rôznych právnych nástrojoch. Táto otázka sa vyrieši zoskupením ustanovení do jedného právneho základu. Navrhovaná minimálna úroveň 50 000 EUR na grant pre správy v členských štátoch a európskych inštitúciách určite zjednoduší rozpočtové hospodárenie. Zdroj problému č. 2: Existujúce nástroje finančného hospodárenia nie sú úplné. V existujúcich finančných ustanoveniach nie sú stanovené jasné a konzistentné ciele a ukazovatele. Vymedzenie oprávnených opatrení a súvisiacich nákladov je nejasné. V správe o vnútornom audite z roku 2012 sa odporúča, aby sa vyjasnilo a zjednodušilo. Všetky tieto faktory prispievajú k situácii, že systém je príliš zložitý a chybovosť príliš vysoká. V nedávnom prieskume u zástupcov členských štátov sa zistilo, že rámec plánovania viacročného a ročného programu sa považuje za zaťažujúci. Ročný cyklus prípravy, posúdenia, schválenia, prijatia plánu a podávania správ je náročný na zdroje a zahŕňa vysokú mieru každoročného opakovania. 1.5.4. Zlučiteľnosť a možná synergia s inými vhodnými finančnými nástrojmi Je mimoriadne dôležité, aby tento zvažovaný návrh bol aj v súlade s ostatnými politikami EÚ. Na vysokej úrovni to znamená podporovať ciele stratégie Európa 2020 a viacročný finančný rámec. Najdôležitejšie je pravdepodobne to, aby finančný rámec prostredníctvom podporovania obchodu a ostatných dôležitých hospodárskych činností podporoval hospodársku obnovu. Pokiaľ ide o ostatné oblasti, dôležité bude zaistiť, aby politika bezpečnosti potravín a krmív podporovala a dopĺňala ostatné politiky EÚ a neprelínala sa s nimi ani ich nenarúšala. Vzťahuje sa to predovšetkým na oblasti poľnohospodárstva a obchodu. Nové návrhy na spoločnú poľnohospodársku politiku podporujú rovnaké druhy všeobecných cieľov ako predmetný návrh nariadenia, ale rozdielne konkrétne ciele a prostredníctvom odlišných prostriedkov. Tiež je rozhodujúce, aby predmetný návrh naďalej podporoval európsky obchod a bol v súlade s existujúcimi a budúcimi obchodnými pravidlami. Keď finančný rámec podporuje predchádzanie chorobám alebo eradikáciu chorôb, ktoré postihujú napríklad akvakultúrne zvieratá, treba brať ohľad na morskú politiku. V neposlednom rade je dôležité nezabudnúť na ciele politík v oblasti životného prostredia pre silné väzby s ostatnými politikami, ako sú verejné zdravie, dobré životné podmienky zvierat a iné, s ktorými sa musia skoordinovať. 1.6. Trvanie a finančný vplyv þ Návrh/iniciatíva s obmedzeným trvaním – þ Návrh/iniciatíva sú v platnosti od 1. januára 2014 do 31. decembra 2020 – þ Finančný vplyv trvá od roku 2014 do roku 2020 (viazané rozpočtové prostriedky) ¨ Návrh/iniciatíva s neobmedzeným trvaním – Počiatočná fáza vykonávania bude trvať od RRRR do RRRR, – a potom bude vykonávanie pokračovať v plnom rozsahu. 1.7. Plánovaný spôsob hospodárenia[32] þ Priame centralizované hospodárenie na úrovni Komisie þNepriame centralizované hospodárenie s delegovaním úloh súvisiacich s plnením rozpočtu na: – þ výkonné agentúry – ¨ subjekty zriadené Spoločenstvami[33] – ¨ národné verejnoprávne subjekty/subjekty poverené vykonávaním verejnej služby – ¨ osoby poverené realizáciou osobitných akcií podľa hlavy V Zmluvy o Európskej únii a určené v príslušnom základnom akte v zmysle článku 49 nariadenia o rozpočtových pravidlách ¨ Zdieľané hospodárenie s členskými štátmi ¨ Decentralizované hospodárenie s tretími krajinami ¨ Spoločné hospodárenie s medzinárodnými organizáciami V prípade viacerých spôsobov hospodárenia uveďte v oddiele „Poznámky“ presnejšie vysvetlenie. Poznámky Výkonná agentúra EAHC: V súlade s nariadením Rady (ES) č. 58/2003 z 19. decembra 2002, v ktorom sa stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva[34], Komisia poverila[35] Výkonnú agentúru pre zdravie a spotrebiteľov vykonávacími úlohami pre politiku Lepšia odborná príprava pre bezpečnejšie potraviny (BFSF) na roky 2007 – 2013. Komisia sa preto môže rozhodnúť, že Výkonnú agentúru pre zdravie a spotrebiteľov poverí aj vykonávacími úlohami pre riadenie programu BTSF na roky 2014 – 2020. 2. OPATRENIA V OBLASTI RIADENIA 2.1. Opatrenia týkajúce sa kontroly a predkladania správ Agentúra EAHC v súčasnosti riadi výdavky na program Lepšia odborná príprava pre bezpečnejšie potraviny. Všetky zvyšné výdavky riadi priamo Komisia. Bude sa venovať väčšia pozornosť analýze predložených veterinárnych a fytosanitárnych programov; veterinárne programy na rok 2013 boli prvýkrát predložené na vonkajšie hodnotenie; ďalej sa vypracujú v nasledujúcich rokoch. V súčasnosti sa vypracúvajú ukazovatele výkonu; použijú sa na hodnotenie výsledkov programu. Komisia najneskôr do konca roku 2018 vypracuje hodnotiacu správu o dosiahnutí cieľov opatrení (na úrovni výsledkov a vplyvov), o efektívnosti využívania zdrojov a jej európskej pridanej hodnote so zreteľom na rozhodnutie o obnovení, úprave alebo pozastavení opatrení. Hodnotenie sa ďalej zameria na možnosti zjednodušenia, pretrvávajúcu relevantnosť všetkých cieľov ako aj prínos opatrení k prioritám Únie v oblasti inteligentného, udržateľného a inkluzívneho rastu. Zohľadňuje aj výsledky hodnotenia dlhodobého vplyvu predchádzajúcich opatrení. Najneskôr v polovici roku 2022 sa navyše vykoná hodnotenie ex post. Komisia oznámi výsledky týchto hodnotení spolu so svojimi pripomienkami Európskemu parlamentu, Rade, Európskemu hospodárskeho a sociálnemu výboru a Výboru regiónov. 2.2. Systémy riadenia a kontroly 2.2.1. Zistené riziká Väčšina finančných prostriedkov smeruje členským štátom. Hlavné prvky vykonávania rozpočtu sú tieto: Prostredníctvom vykonávacích aktov sa prijmú spoločné alebo osobitné ročné pracovné programy na vykonávanie finančného príspevku na úradné kontroly a ostatné činnosti. V uvedených ročných pracovných programoch sa stanovujú sledované ciele, očakávané výsledky, metóda vykonávania a ich celková suma. Obsahujú aj opis opatrení, ktoré sa majú financovať, informácie o sumách pridelených na každé opatrenie a orientačný harmonogram vykonávania. Pokiaľ ide o granty, obsahujú ich priority, základné kritériá hodnotenia a sadzbu financovania. Komisia na vykonávanie eradikačných programov, programov dohľadu a monitorovacích programov v oblasti zdravia zvierat a zdravia rastlín každý rok do 30. januára a po hodnotení predložených programov schváli programy, v náležitých prípadoch s výhradou určitej podmienky, a rozhodne o výške grantu. V prípade schválenia viacročných programov sa rozpočtové záväzky môžu rozdeliť na ročné splátky. Komisia v takom prípade každý rok vyčlení ročné splátky, pričom zohľadní napredovanie programov, odhadované potreby a dostupný rozpočet. Komisia na vykonávanie núdzových opatrení v oblasti zdravia zvierat a zdravia rastlín, alebo keď je potrebné reagovať na nepredvídateľné udalosti, prijme rozhodnutia o financovaní ad hoc. Okrem toho sa pridelí niekoľko zmlúv o poskytovaní služieb. Hlavné riziká sú tieto: - pokiaľ ide o úradné kontroly, riziko zlého vykonávania, čím by sa znížila účinnosť spolufinancovaných opatrení, - neefektívne alebo nehospodárne využitie finančných prostriedkov na eradikačné programy a núdzové opatrenia, čo môže byť zapríčinené komplexnosťou uhrádzania skutočných oprávnených nákladov v spojení s obmedzenými možnosťami kontrolovať oprávnené náklady úradníkmi. 2.2.2. Plánované metódy kontroly Vo všeobecnosti všetky finančné transakcie (záväzky, platby, príkazy na vymáhanie platby atď.) a zmluvy/dohody o grante týkajúce sa politiky v oblasti výdavkov na potraviny a krmivá kontrolujú, povoľujú a podpisujú poddelegovaní povoľujúci úradníci poverení týmito činnosťami. Každému poddelegovanému povoľujúcemu úradníkovi pomáha decentralizovaná finančná bunka, ktorá overuje a kompletizuje akty finančných transakcií a zmluvy/dohody o grantoch pred ich podpisom. Operačné spustenie a overenie vykonávajú členovia personálu zodpovednej jednotky. Centrálna finančná bunka ďalej vykonáva overenie od stola ex ante na základe vzorky transakcií. Okrem toho centralizovaný tím GR vykonávajúci kontroly na mieste overí na mieste oprávnenosť nákladov požadovaných na úrovni príjemcu. GR SANCO pri organizácii kontrol ex post využíva aj špecializovanú spoločnosť. Granty: vzhľadom na vyššie uvedený rámec na jednej strane a na skutočnosť, že väčšina príjemcov grantov EÚ sú verejné subjekty, na druhej strane sa riziko nezrovnalostí môže považovať za veľmi obmedzené. U dokončených projektov, pre ktoré boli poskytnuté granty, sa vykonajú kontroly ex post. Stratégia auditu ex post bude: a) kombinovať posúdenie rizika a náhodný výber s cieľom zabrániť príliš nepružnému výberovému procesu a b) venovať pozornosť operačným aspektom počas auditu na mieste vždy, keď to je možné. Zmluvy o poskytovaní služieb: GR SANCO uzatvára zmluvy o poskytovaní služieb priamo s poskytovateľmi služieb. Dodávatelia sa vyberajú na základe výzvy na predkladanie ponúk, pričom sa plne dodržiava nariadenie o rozpočtových pravidlách. Zmluvy presahujúce určitú maximálnu výšku podliehajú hĺbkovej kontrole, ktorú vykonáva výbor GR SANCO pre verejné obstarávanie. GR SANCO používa štandardné zmluvy navrhnuté Komisiou, čo poskytuje možnosť vykonať kontroly ex post. Keďže sú však sumy zmlúv pevné, riziká finančných chýb sú nižšie a počet kontrol zmlúv o poskytovaní služieb ex post je veľmi obmedzený. 2.3. Opatrenia na predchádzanie podvodom a nezrovnalostiam Komisia prijme vhodné opatrenia na zabezpečenie ochrany finančných záujmov Európskej únie pri vykonávaní činností financovaných podľa tohto nariadenia, a to prostredníctvom uplatnenia preventívnych opatrení proti podvodu, korupcii a ďalším nezákonným činnostiam tak, že sa vykonávajú účinné kontroly a ak sa zistia nezrovnalosti, nesprávne vyplatené sumy sa spätne získajú a v náležitých prípadoch sa udelia účinné, primerané a odrádzajúce pokuty, v súlade s článkom 325 Zmluvy o fungovaní Európskej únie, nariadením Rady (ES, Euratom) č. 2988/95 z 18. decembra 1995 o ochrane finančných záujmov Európskych spoločenstiev a s článkom 58 nariadenia o rozpočtových pravidlách. Komisia alebo jej zástupcovia a Dvor audítorov majú právomoc vykonávať na základe dokumentov a na mieste audit u všetkých príjemcov grantov, dodávateľov a subdodávateľov, ktorí prijali finančné prostriedky Únie. Úrad OLAF je oprávnený vykonať kontrolu a inšpekciu hospodárskych subjektov, ktorých sa dané finančné prostriedky priamo alebo nepriamo týkajú, v súlade s postupmi ustanovenými v nariadení Rady (Euratom, ES) č. 2185/96 z 11. novembra 1996 s cieľom preveriť, či nedošlo k podvodu, korupcii alebo inej nezákonnej činnosti, pokiaľ ide o dohodu alebo rozhodnutie o grante, alebo o zmluvu o poskytnutí finančných prostriedkov Únie. Bez toho, aby boli dotknuté predchádzajúce pododseky, rozhodnutia, dohody a zmluvy vyplývajúce z vykonávania tohto nariadenia, Komisia, úrad OLAF a Dvor audítorov sa výslovne oprávňujú vykonávať takéto audity, kontroly a inšpekcie na mieste. 3. ODHADOVANÝ FINANČNÝ VPLYV NÁVRHU/INICIATÍVY 3.1. Príslušné okruhy viacročného finančného rámca a rozpočtové riadky výdavkov · Existujúce rozpočtové riadky výdavkov (prečíslované podľa novej nomenklatúry na roky 2014 – 2020) · Nové požadované rozpočtové riadky (nová nomenklatúra na roky 2014 – 2020). Okruh viacročného finančného rámca || Rozpočtový riadok || Druh výdavkov || Príspevky || DRP/NRP || krajín EZVO[36] || kandidátskych krajín[37] || tretích krajín || v zmysle článku 18 ods. 1 písm. aa) nariadenia o rozpočtových pravidlách 3 || 17 01 04 03 Administratívne výdavky na podporu opatrení zameraných na zdravie rastlín, bezpečnosť krmív a potravín, eradikáciu chorôb rastlín a núdzový fond || DRP/NRP || ÁNO/NIE || ÁNO/NIE || ÁNO/NIE || ÁNO/NIE 3 || 17 01 06 03 Administratívne výdavky na podporu Výkonnej agentúry pre zdravie a spotrebiteľov || DRP/NRP || ÁNO/NIE || ÁNO/NIE || ÁNO/NIE || ÁNO/NIE 3 || 17 04 01 Finančný príspevok na zvýšenie významu zdravia zvierat a úrovne ochrany zvierat v Únii || DRP/NRP || ÁNO/NIE || ÁNO/NIE || ÁNO/NIE || ÁNO/NIE 3 || 17 04 02 Finančný príspevok na včasné odhalenie organizmov škodlivých pre rastliny a na ich eradikáciu || DRP/NRP || ÁNO/NIE || ÁNO/NIE || ÁNO/NIE || ÁNO/NIE 3 || 17 04 03 Finančný príspevok na zaistenie efektívnych, účinných a spoľahlivých kontrol || DRP/NRP || ÁNO/NIE || ÁNO/NIE || ÁNO/NIE || ÁNO/NIE 3 || 17 04 04 Núdzové opatrenia týkajúce sa zdravia zvierat a rastlín || DRP/NRP || ÁNO/NIE || ÁNO/NIE || ÁNO/NIE || ÁNO/NIE 4 || 17 04 10 Medzinárodné dohody || DRP/NRP || ÁNO/NIE || ÁNO/NIE || ÁNO/NIE || ÁNO/NIE 3.2. Odhadovaný vplyv na výdavky 3.2.1. Zhrnutie odhadovaného vplyvu na výdavky (v bežných cenách) v mil. EUR (zaokrúhlené na 3 desatinné miesta) Okruh viacročného finančného rámca: || 3 || Bezpečnosť a občianstvo GR: SANCO || || Rok || Rok || Rok || Rok || Rok || Rok || Rok || Rok || SPOLU 2014 || 2015 || 2016 || 2017 || 2018 || 2019 || 2020 || >2020 Operačné rozpočtové prostriedky || || || || || || || || || 17 04 01 Prispievať k zvýšeniu významu zdravia zvierat a úrovne ochrany zvierat v Únii || Záväzky || (1) || 180,000 || 178,500 || 177,000 || 175,000 || 171,500 || 171,500 || 171,000 || || 1224,500 Platby || (2) || 10,000 || 165,000 || 163,000 || 161,000 || 157,000 || 158,000 || 159,000 || 251,500 || 1224,500 17 04 02 Prispievať k včasnému odhaleniu organizmov škodlivých pre rastliny a k ich eradikácii || Záväzky || (1) || 5,000 || 10,000 || 14,000 || 19,000 || 25,000 || 28,500 || 30,500 || || 132,000 Platby || (2) || 3,000 || 9,000 || 12,000 || 17,000 || 22,000 || 25,000 || 26,000 || 18,000 || 132,000 17 04 03 Prispievať k zlepšeniu účinnosti, efektívnosti a spoľahlivosti kontrol || Záväzky || (1) || 45,724 || 47,360 || 50,401 || 53,558 || 57,520 || 60,021 || 62,162 || || 376,746 Platby || (2) || 18,000 || 45,000 || 48,000 || 50,000 || 52,000 || 55,000 || 58,000 || 50,746 || 376,746 17 04 04 Núdzové opatrenia týkajúce sa zdravia zvierat a rastlín || Záväzky || (1) || 20,000 || 20,000 || 20,000 || 20,000 || 20,000 || 20,000 || 20,000 || || 140,000 || Platby || (2) || 10,000 || 20,000 || 20,000 || 20,000 || 20,000 || 20,000 || 20,000 || 10,000 || 140,000 Administratívne rozpočtové prostriedky financované z balíka prostriedkov určených na realizáciu osobitných programov (pôvodné rozpočtové riadky „BA“, priamy a nepriamy výskum) || || || || || || || || || 17 01 04 03 Podporovať výdavky v oblasti bezpečnosti potravín a krmív, zdravia zvierat, dobrých životných podmienok zvierat a zdravia rastlín || (3) || 2,670 || 2,670 || 2,670 || 2,670 || 2,670 || 2,670 || 2,670 || || 18,690 17 01 06 03 Výkonná agentúra pre zdravie a spotrebiteľov – príspevok v oblasti bezpečnosti potravín a krmív, zdravia zvierat, dobrých životných podmienok zvierat a zdravia rastlín Rozpočtové prostriedky pre GR || Záväzky || =1+3 || 253,394 || 258,530 || 264,071 || 270,228 || 276,690 || 282,691 || 286,332 || || 1891,936 SANCO SPOLU || Platby || =2+3 || 43,670 || 241,670 || 245,670 || 250,670 || 253,670 || 260,670 || 265,670 || 330,246 || 1891,936 Operačné rozpočtové prostriedky SPOLU || Záväzky || (4) || 250,724 || 255,860 || 261,401 || 267,558 || 274,020 || 280,021 || 283,662 || || 1873,246 Platby || (5) || 41,000 || 239,000 || 243,000 || 248,000 || 251,000 || 258,000 || 263,000 || 330,426 || 1873,246 Administratívne rozpočtové prostriedky financované z balíka prostriedkov určených na realizáciu osobitných programov SPOLU || (6) || 2,670 || 2,670 || 2,670 || 2,670 || 2,670 || 2,670 || 2,670 || || 18,690 Rozpočtové prostriedky || Záväzky || =4+6 || 253,394 || 258,530 || 264,071 || 270,228 || 276,690 || 282,691 || 286,332 || || 1891,936 OKRUHU 3 viacročného finančného rámca SPOLU || Platby || =5+6 || 43,670 || 241,670 || 245,670 || 250,670 || 253,670 || 260,670 || 265,670 || 330,246 || 1891,936 Suma 5 mil. EUR v súvislosti so zmenou klímy je vyčlenená v návrhu rozpočtu na rok 2014, a to najmä na eradikáciu katarálnej horúčky oviec (modrého jazyka) a schmallenberskej choroby. Okruh viacročného finančného rámca: || 5 || Administratívne výdavky v mil. EUR (zaokrúhlené na 3 desatinné miesta) || || || Rok || Rok || Rok || Rok || Rok || Rok || Rok || SPOLU 2014 || 2015 || 2016 || 2017 || 2018 || 2019 || 2020 GR: SANCO || || Ľudské zdroje || 3,349 || 3,349 || 3,349 || 3,349 || 3,349 || 3,349 || 3,349 || 23,446 Ostatné administratívne výdavky || 6,121 || 6,243 || 6,368 || 6,495 || 6,625 || 6,758 || 6,893 || 45,503 SPOLU || Rozpočtové prostriedky || 9,470 || 9,593 || 9,717 || 9,845 || 9,975 || 10,107 || 10,242 || 68,949 || || || || || || || || || || Rozpočtové prostriedky || (Záväzky spolu = platby spolu) || 9,470 || 9,593 || 9,717 || 9,845 || 9,975 || 10,107 || 10,242 || 68,949 OKRUHU 5 viacročného finančného rámca SPOLU EUR million (to 3 decimal places) || || || Rok || Rok || Rok || Rok || Rok || Rok || Rok || Rok >2020 || SPOLU 2014 || 2015 || 2016 || 2017 || 2018 || 2019 || 2020 Rozpočtové prostriedky || Záväzky || 262,865 || 268,123 || 273,789 || 280,073 || 286,665 || 292,799 || 296,575 || || 1960,886 OKRUHOV 1 až 5 viacročného finančného rámca SPOLU || Platby || 53,141 || 251,263 || 255,388 || 260,515 || 263,645 || 270,778 || 275,913 || 330,246 || 1960,886 Treba pripomenúť, že sumy uvedené v bode 3.2.1 sú maximálne sumy a ročné potreby sa budú posudzovať každý rok v rámci celkovej maximálnej sumy. 3.2.2. Odhadovaný vplyv na operačné rozpočtové prostriedky – ¨ Návrh/iniciatíva si nevyžaduje použitie operačných rozpočtových prostriedkov. – þ Návrh/iniciatíva si vyžaduje použitie operačných rozpočtových prostriedkov, ako je uvedené v nasledujúcej tabuľke [viazané rozpočtové prostriedky v miliónoch EUR (zaokrúhlené na 3 desatinné miesta)] KONKRÉTNY CIEĽ Č. 1 – Prispieť k vysokej bezpečnosti potravín a systémov výroby potravín a ostatných výrobkov, ktoré môžu ovplyvniť bezpečnosť potravín, a súčasne zlepšiť udržateľnosť výroby potravín. Výdavky týkajúce sa realizácie tohto cieľa sú integrované s výdavkami spojenými s opatreniami prijatými v rámci cieľov číslo 2 až 4. KONKRÉTNY CIEĽ Č. 2 – Prispieť k zvýšeniu významu zdravia zvierat v Únii a podporiť zlepšenie dobrých životných podmienok zvierat. Ciele a výstupy || || || Rok 2014 || Rok 2015 || Rok 2016 || Rok 2017 || Rok 2018 || Rok 2019 || Rok 2020 || SPOLU || VÝSTUPY || || Druh || Priemerné náklady || Počet || Náklady || Počet || Náklady || Počet || Náklady || Počet || Náklady || Počet || Náklady || Počet || Náklady || Počet || Náklady || Celkový počet || Náklady spolu || - Výstup || Programy na eradikáciu, kontrolu a sledovanie chorôb zvierat a zoonóz || +/- 1,4 milióna || +/-120 || 170 || +/-120 || 168 || +/-120 || 166 || +/-120 || 163 || +/-120 || 159 || +/-120 || 158 || +/-120 || 157 || +/- 840 || 1141 || - Výstup || Ostatné veterinárne opatrenia a nákup očkovacích látok/antigénov || +/- 2,38 milióna || +/- 5 || 10 || +/- 5 || 10,5 || +/- 5 || 11 || +/- 5 || 12 || +/- 5 || 12,5 || +/- 5 || 13,5 || +/- 5 || 14 || +/- 35 || 83,5 || Konkrétny cieľ č. 2 medzisúčet || || 180,0 || || 178,5 || || 177,0 || || 175,0 || || 171,5 || || 171,5 || || 171 || || 1224,5 || KONKRÉTNY CIEĽ Č. 3 – Prispieť k včasnému odhaleniu škodcov a ich eradikácii v prípade, že títo škodcovia boli zavlečení do Ún